Sena Bakamboni ba Jehova ma Zionists? | FAQ\nAMUBALE MU Afrikaans Albanian Amharic Arabic Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bicol Bislama Boulou Bulgarian Catalan Cebuano Chavacano Chichewa Chin (Hakha) Chinese (Traditional) Chinese Mandarin (Simplified) Chitonga Chuvash Croatian Czech Damara Dangme Danish Digor Drehu Dutch Edo Efik English Esan Estonian Ewe Fante Faroese Finnish French Ga Galician German Greek Haitian Creole Hausa Hiligaynon Hungarian Icelandic Igbo Indonesian Isoko Italian Itsekiri Japanese Kabiye Kabyle Kannada Kinyarwanda Kirundi Kisi Kongo Korean Krio Kwanyama Latvian Lingala Lithuanian Low German Macedonian Malagasy Malay Malayalam Mam Mapudungun Mauritian Creole Maya Mende Myanmar Nahuatl (Central) Nahuatl (Huasteca) Ndebele Ngangela Norwegian Nzema Oromo Ossetian Persian Polish Portuguese Portuguese (Portugal) Punjabi Rarotongan Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Sinhala Slovak Slovenian Solomon Islands Pidgin Spanish Sunda Swahili Swati Swedish Tagalog Tahitian Tajiki Tankarana Tarascan Tatar Telugu Tetun Dili Tigrinya Tiv Tlapanec Tok Pisin Totonac Tsonga Turkish Tzeltal Tzotzil Ukrainian Urhobo Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zulu\nSena Bakamboni ba Jehova ma Zionists?\nPeepe, tabali ma Zionists. Bakamboni ba Jehova Mbanakristo ibasyoma ncaamba Magwalo. Nokuba kuti zikombelo zimwi ziyiisya kuti lwaanguluko lwaba Juda lwakuba aacisi cabo ku Palestine luyeeme aabusinsimi bwamu Magwalo, pele Bakamboni ba Jehova tabuli mbobatubona twaambo oobo. Tabasyomi kuti eezyi izyakacitika mutwaambo twacisi zyakasinsimwa cacigaminina mu Magwalo. Masimpe ngakuti, Magwalo taasumpuli mfwulumende yabantu imwi aatala amfwulumende zimbi naa kusumpula musyobo umwi wabantu kwiinda misyobo iimbi. Magazini ya Ngazi Yamulindizi ya Bakamboni ba Jehova yakaamba boobu cakutainda mumbali: “Magwalo kunyina naasumpula musemu wa Zionism.”\nBbuku litegwa The Encyclopædia Britannica lipandulula Zionism kuti “nkabunga ka Bajuda kakajisi makanze aakutalisya cisi ca Bajuda ku Palestine akuzumanana kucigwasyilizya.” Ntalisyo yankako iyeeme abukombi alimwi amutwaambo twacisi. Bakamboni ba Jehova tabasumpuli Zionism kuba njiisyo yabukombi, alimwi tabatoli lubazu naaceya mutwaambo twacisi tujatikizya Zionism.\nMbunga ya Bakamboni ba Jehova njabukombi alimwi taisumpuli imbunga yatwaambo twacisi iiliyoonse, kubikkilizya a Zionism. Kutatola lubazu kwa Bakamboni ba Jehova mutwaambo twacisi kulizyibidwe kabotu, alimwi muzisi zimwi Bakamboni balapenzyegwa calunya akaambo kakutatola lubazu mutwaambo twacisi. Tulisinizyide kuti bulikke Bwami bwa Leza mbobuyooleta luumuno lutamani anyika, kunyina kabunga noiba mfwulumende yabantu iikonzya kucita oobo.\nKaambo kapati kujatikizya njiisyo zyabukombi nzyobasyoma Bakamboni ba Jehova, kufwumbwa nkobakkala, nkakutobela milawo yamfwulumende. Tababukili mfwulumende zyabantu alimwi tabatoli lubazu munkondo.\nSena Kuli Notuyooba Amfwulumende Yomwe Yeendelezya Nyika Yoonse?\nSena Bakamboni ba Jehova Balabalemeka Bazikombelo Zimbi?


Matayo 28 | Bbaibbele lili a Intaneti | Bbaibbele lya Busanduluzi Bwanyika Mpya\nJesu wabusyigwa (1-10)\nBasikalumamba bapegwa mali kutegwa babeje (11-15)\nMulimo wakuyiisya bantu kuba basikwiiya (16-20)\n28 Noyakainda Sabata, nokwakali kuumbuluka mubuzuba bwakusaanguna bwansondo eeyo, Mariya Magadalene a Mariya umbi bakaboola kuti babone cuumbwe.+ 2 Eelyo amubone! Kwakacitikide muzuzumo wanyika mupati, nkaambo mungelo wa Jehova* wakaseluka kuzwa kujulu alimwi wakasika akukunkulisya bbwe, mpoonya wakalikkede alindilyo.+ 3 Lino wakali kulibonya mbuli lulabo, alimwi zisani zyakwe zyakali kutuba buu mbuli caanda.+ 4 Inzya, akaambo kakumuyoowa balindizi bakakankama akuba mbuli bantu bafwide. 5 Pele mungelo wakaambila bamakaintu aaba kuti: “Mutayoowi pe, nkaambo ndilizyi kuti muyandaula Jesu iwakajaigwa aacisamu.+ 6 Tako muno pe, nkaambo wabusyigwa kweelana ambwaakaamba.+ Amuboole mubone busena mpaakalede. 7 Lino kamuya cakufwambaana mukaambile basikwiiya bakwe kuti wabusyigwa kubafwu, amubone! Wamusolweda kuya ku Galilaya.+ Muyoomubona okuya. Amubone! Ooyu ngomulumbe wangu kulindinywe.”+ 8 Aboobo cakufwambaana bakazwa kucuumbwe, kabayoowede alimwi akukkomana kapati, bakabalika kuyakwaambila basikwiiya bakwe.+ 9 Lino, amubone! Jesu wakabayaanya akwaamba kuti: “Mwapona!” Bakaboola kulinguwe akumujata kumaulu akumufwugamina.* 10 Mpoonya Jesu wakati kulimbabo: “Mutayoowi! Kamuya, mukabaambile bakwesu kuti baunke ku Galilaya, eelyo ooko bayoondibona.” 11 Lino nobakali munzila, balindizi bamwi+ bakanjila mumunzi akwaambila basilutwe babapaizi zintu zyoonse zyakacitika. 12 Mpoonya aaba nobakamana kubungana abaalu akupangana, bakapa basikalumamba mali aansiliva aali mbwaabede 13 akwaamba kuti: “Amukaambe kuti, ‘Basikwiiya bakwe bakaboola masiku akumubba notwakali koona.’+ 14 Alimwi ikuti naa eeci akacimvwe mweendelezi tuyoomupandulwida makani mbwaabede,* aboobo nywebo tamweelede kulibilika.” 15 Aboobo bakabweza mali aansiliva akucita mbuli mbobakalaililwa, alimwi makani aaya amwaigwa koonse-koonse akati kaba Juda kusikila sunu. 16 Pele basikwiiya ibali 11 bakaya ku Galilaya+ kucilundu ooko Jesu nkwaakabalailide kuti bakaswaangane.+ 17 Nobakamubona, bakamufwugamina,* pele bamwi bakadooneka. 18 Jesu wakaboola akubaambila kuti: “Ndapegwa nguzu zyoonse kujulu alimwi aanyika.+ 19 Aboobo kamuya mukayiisye bantu bazisi zyoonse+ kuti babe basikwiiya, akubabbapatizya+ muzina lya Taata alya Mwana alya muuya uusalala, 20 mukabayiisye kutobela zintu zyoonse nzyondakamulailila.+ Alimwi amubone! Ndilaandinywe mazuba oonse mane kusikila kumamanino aabweende bwazintu.”*+\n^ Naa “akumukotamina.”\n^ Mu Chigiriki, “tuyoomukombelezya.”\n^ Naa “bakamukotamina.”\n^ Naa “aaciindi.” Amubone Bupanduluzi Bwamabala.


Paulo wamuzyibya Febi, imubelesi (1, 2)\nKwaanzya Banakristo baku Roma (3-16)\nKucenjezyegwa kujatikizya kwaandaana (17-20)\nKwaanzya kuzwa kubabelesinyina a Paulo (21-24)\nMaseseke aa Leza azyibwa lino (25-27)\n16 Ndiyanda kumuzyibya zya Febi mucizyi wesu, uubelekela mumbungano iili mu Kenkreya,+ 2 kuti mumutambule kabotu mu Mwami munzila yeelede basalali, alimwi akuti mumugwasye mumakani aali woonse mwanga wayandika lugwasyo,+ nkaambo awalo wakagwasya bakwesu banji, kubikkilizya andime lwangu. 3 Amundaanzyile Purisika a Akula+ basimilimoma muli Kristo Jesu, 4 ibakalibambilide kukosolwa nsingo akaambo kandime,+ aabo ibalumbwa ikutali andime buyo pele ambungano zyoonse zyabamasi. 5 Alimwi amwaanzye mbungano iili muŋanda yabo.+ Amwaanzye muyandwa wangu Epeneto, ooyo uuli ngomucelo wakusaanguna wa Kristo mu Asiya. 6 Amumwaanzye Mariya, ooyo iwali kumubelekela canguzu. 7 Amumwaanzye Androniko a Juniya ibamukowa wangu+ alimwi baangema, ibaalumi bazyibidwe kapati abaapostolo alimwi ibali kutobela Kristo kwaciindi cilamfwu kwiinda ndime. 8 Amundaanzyile Ampiliyato, muyandwa wangu mu Mwami. 9 Amumwaanzye Uribano similimoma muli Kristo, amuyandwa wangu Sitaku. 10 Amumwaanzye Apele, uusyomeka muli Kristo. Amubaanzye aabo bamuŋanda ya Arisitobulo. 11 Amumwaanzye Herodiona wamukowa wangu. Amubaanzye basikwiiya ba Mwami bamuŋanda ya Narikiso. 12 Amubaanzye ba Turufena a Turufosa, bamakaintu ibabeleka canguzu mu Mwami. Amumwaanzye Pesisi imuyandwa wesu, nkaambo wakabeleka canguzu mu Mwami. 13 Amumwaanzye Rufo uusalidwe mu Mwami, alimwi abanyina ibali mbabamaama andime. 14 Amumwaanzye Asunikrito, Felego, Herme, Patroba, Herma abakwesu balaambabo. 15 Amumwaanzye Filologo a Juliya, Nerea amucizyi wakwe, a Olumpa, alimwi abasalali boonse bali ambabo. 16 Kamwaanzyanya akumyontana kusalala. Ibambungano zya Kristo boonse balamwaanzya. 17 Lino bakwesu ndimukulwaizya kuti mubacenjelele bantu aabo ibaleta kwaandaana azintu eezyo izinga zyalebya bamwi mukwiimpana anjiisyo nzyomwakaiya, alimwi amubatantamuke.+ 18 Nkaambo bantu bamusyobo ooyu tabali bazike ba Mwami wesu Kristo pe, pele mbazike bazisusi zyabo beni,* alimwi kwiinda mumajwi aalweeno alimwi aabumpelenge boongelezya myoyo yabantu batacenjede. 19 Kumvwida kwanu kwazyibwa abantu boonse, aboobo ndilakondwa akaambo kandinywe. Pele ndiyanda kuti mube bantu basongo kuzintu zibotu, pele ibanyina mulandu kuzintu zibi.+ 20 Eelyo Leza uupa luumuno ulapwayaula Saatani+ kunsi aamaulu aanu lino-lino. Iluzyalo lwa Mwami wesu Jesu alube andinywe. 21 Timoteyo, similimoma ulamwaanzya, abalo bamukowa wangu ba Lukiya, Jasoni alimwi a Sosipatero balamwaanzya.+ 22 Andime nde Tertio nendalemba lugwalo oolu ndamwaanzya mu Mwami. 23 Simeenzu wangu Gayo,+ mukamwini ŋanda oomo imuswaanganina mbungano yoonse, ulamwaanzya. Erasito sikuyobola mali* aamunzi ulamwaanzya, alimwi a Kwarito imwanookwabo. 24 *— 25 Lino kuli Leza uukonzya kumuyumya kweelana amakani mabotu ngondaambilizya amukukambaukwa kwa Jesu Kristo, kweelana aciyubunuzyo camaseseke aa Leza+ aakasisidwe kwaciindi cilamfwu, 26 pele lino aayubununwa akuzyibisyigwa kwiinda mu Magwalo aabusinsimi kuli bamasi boonse, kwiinda mukulailila kwa Leza uutamani kutegwa kube kumvwida kwiinda mulusyomo; 27 kuli Leza ooyu uuli ngomusongo alikke,+ akube bulemu kwiinda muli Jesu Kristo mane kukabe kutamani. Ameni.\n^ Naa “bamada aabo beni.”\n^ Naa “mubanzi.”


“Abuboole Bwami Bwako”—Pele Lili? | Yakwiiya\n“Abuboole Bwami Bwako”—Pele Lili?\n“Mwaakubona zyintu zyoonse eezyi, amukazyibe kuti uli afwaafwi, uli amulyango.”—MT. 24:33.\nIno zyintu izyalikucitika munyika kuzwa mu 1914 zyabuzuzikizya buti businsimi bwamu Bbaibbele?\nIno bubi ibuyaabwiindila kubija munyika bupandulula nzi?\nMbuti mbomulimvwa akaambo kakuti mamanino alaafwaafwi?\n1, 2. (a) Ncinzi cikonzya kupa koofwaala munzila imbi? (b) Ncinzi ncotukonzya kuba masimpe kujatikizya Bwami bwa Leza?\nAMBWENI mwakabona kale kuti kanji-kanji bantu ibakalibonena ameso cintu cimwi kacicitika balaindana mbobaibaluka zyintu zijatikizya cintu eeco. Mbubwenya buyo, muntu cilakonzya kumukatazya kwiibaluka zyintu zyoonse dokota nzyaakaamba naakamana kumupima. Ambweni muntu umwi inga waalilwa kujana makkii naa magilazi aakumeso nokuba kuti inga kaali afwaafwi anguwe. Bukkale oobu boonse inga kabujatikizya ipenzi basyaazibwene ndyobaamba kuti koofwaala—kwaalilwa kubona cintu cimwi, naa kuluba cintu cimwi, akaambo kakubikkila maano kucintu cimbi. Oobu mbobubeleka bongo bwesu.\n2 Bantu banji mazuba aano mboofwu munzila imwi caboola kuzyintu zicitika munyika. Balakozya kuzumina kuti nyika yacinca kapati kuzwa mu 1914, nokuba boobo tabamvwisyi cini ncozyaamba zyintu eezyi. Mbotuli basikwiiya Bbaibbele, tulizyi kuti Bwami bwa Leza bwakaboola mu 1914 ciindi Jesu naakabikkwa kuba Mwami kujulu. Pele tulizyi kuti zinji zijatikizyidwe kubwiinguzi bwamupailo wakuti “Abuboole Bwami bwako. Akucitwe kuyanda kwako ansi aano mbubonya mbuli kujulu.” (Mt. 6:10) Cakutadooneka, eeci cilabikkilizya amamanino aabweende bwazyintu oobu bubyaabi. Lilikke caakucitika eeci nokuyakucitika kuyanda kwa Leza ano anyika mbubonya mbuli kujulu.\n3. Ino mbubotu nzi mbotujisi akaambo kakwiiya Jwi lya Leza?\n3 Akaambo kakuti lyoonse twiiya Jwi lya Leza, tulakonzya kubona kuti businsimi buli mukuzuzikizyigwa lino. Eelo kaka tuliindene abantu banji ibali munyika! Bantu banji bajisi bubi kucita zyintu zijatikizya buumi bwabo cakuti tababubikkili maano bumboni butondezya kuti Kristo ulalela kuzwa mu 1914 alimwi akuti lino-lino uyakuleta lubeta lwa Leza. Nokuba boobo, umwi aumwi weelede kulibuzya kuti: Sena ndicisyoma kuti mamanino aanyika eeyi alaafwaafwi kapati alimwi akuti zyintu zicitika munyika zilakasinizya kaambo aaka? Nokuba kuti mwakaba Kamboni caino-ino, ncinzi ncomubikkila maano kapati? Kufwumbwa mbotukonzya kwiingula, atwiinduluke twaambo totatwe tuyandika kapati itutondezya ncotukonzya kusinizya kuti Mwami wa Leza uunanikidwe uyakubweza ntaamu zimbi lino-lino kutegwa kuyanda kwa Leza kucitike cakumaninina anyika.\n4, 5. (a) Ino Jesu walikucita nzi kutalikila mu 1914? (Amubone cifwanikiso icili kumatalikilo aacibalo.) (b) Ino basimbizi botatwe baiminina nzi? Ino businsimi oobu bwazuzikizyigwa buti?\n4 Mu 1914, Jesu Kristo—iwaambidwe kuti utantide mbizi ituba wakaba Mwami kujulu. Aciindi nciconya eeco wakatalika kuyaabuzunda akuti amanizye kuzunda bweende bubyaabi bwa Saatani. (Amubale Ciyubunuzyo 6:1, 2.) Ibusinsimi bupanduludwe mubbuku lya Ciyubunuzyo caandaano 6 bwakapa bumboni bwakuti bwaakutalika kulela Bwami bwa Leza, kuyakuba zyintu ziyakunyongana munyika cakufwambaana—nkondo, nzala, malwazi, alimwi azyintu zimbi zileta lufwu. Zyintu eezyi zilitondezyedwe abasimbizi botatwe ibatobela Jesu Kristo munsi-munsi.—Ciy. 6:3-8.\n5 Mbubwenya mbokwakaambilwa limwi, luumuno ‘lwakagwisyigwa anyika,’ nokuba kuti bantu bakali kusyomezya kuti zisi zyamunyika ziyakukamantana. Nkondo Yakusaanguna Yanyika Yoonse ilakonzya kubonwa kuti ngamatalikilo aankondo zipati kweelana ambozisinizya zyintu zyalikucitika munyika caino-ino. Alimwi nokuba kuti kuli kuyaambele kapati mumakani aamakwebo asayansi kuzwa mu 1914, nzala yazumanana kupenzya bantu. Kuyungizya waawo, taakwe muntu uukonzya kukazya kuti malwazi aamisyobo iindene-indene alimwi antenda zilicitikila zyazumanana kujaya mamiliyoni aabantu mwaka amwaka. Zyintu eezyi nzibi kapati, zilacitika kanji-kanji, alimwi zijaya bantu banji kwiinda mbocakabede kaindi. Sena mulizyi ncozyaamba zyintu eezyi?\nAkaambo kabasimbizi, zyintu munyika zyazumanana kwiindila kubija (Amubone muncali 4 a 5)\n6. Ino mbaani ibakamvwisya kuzuzikizyigwa kwabusinsimi bwamu Bbaibbele, alimwi ino eeci cakabakulwaizya kucita nzi?\n6 Bantu banji bakanyonganizyigwa ciindi Nkondo Yakusaanguna Yanyika Yoonse noyakatalika alimwi abulwazi bwa Spanish influenza. Pele Banakristo bananike bakali kuulangila mwaka wa 1914 kuti wakali kuyooba ngamamanino aa “ciindi cibikkidwe cabamasi.” (Lk. 21:24) Tiibakalizyi cini cakali kuyakucitika. Nokuba boobo, bakalizyi kuti mumwaka wa 1914, cintu ciyandika kapati kujatikizya Bwami bwa Leza cakali kuyakucitika. Mbobakamvwisya kuzuzikizyigwa kwabusinsimi bwamu Bbaibbele, cabusicamba bakaambilizya kubantu kuti Bwami bwa Leza bwakalitalikide kulela. Kukambauka kwabo kujatikizya Bwami bwa Leza kwakapa kuti bapenzyegwe kapati. Kupenzyegwa kwabakambausi ba Bwami ooku akwalo kwakali kuzuzikizyigwa kwabusinsimi. Mumyaka yakatobela, basinkondo ba Bwami bakatalika kubelesya milawo, kubacisa, kubaanga, naa kubajaya kutegwa bakwesu baleke kukambauka.—Int. 94:20; Ciy. 12:15.\n7. Nkaambo nzi bantu banji ncobatamvwisyi ncozyaamba zyintu zicitika munyika?\n7 Nokuba kuti kuli bumboni bunji ibutondezya kuti Bwami bwa Leza bwakatalika kale kulela kujulu, nkaambo nzi bantu banji ncobatazumini ncobwaamba bumboni oobu? Nkaambo nzi ncobataboni kuti zyintu zicitika munyika zizuzikizya businsimi bwamu Bbaibbele mbubwenya mbobali kwaamba bantu ba Leza kwamyaka minji? Sena balacita oobo akaambo kakuti bantu banji babikkila buyo maano kuzyintu nzyobakonzya kubona ameso aabo? (2 Ko. 5:7) Sena kujata bubi nkobacita bantu muzyintu zijatikizya bantu kulaboofwaazya kuti bataboni nzyacita Leza? (Mt. 24:37-39) Sena bantu bamwi balanyonganizyigwa atwaambo twakubeja ituzwa kuli Saatani? (2 Ko. 4:4) Kuyandika kuba alusyomo alimwi akumvwisya zyintu zyakumuuya kutegwa bazibone zyintu zicitika kujulu. Eelo kaka tulikkomene kuti tulizizyi zyintu zicitika!\nBUBI BUYAABWIINDILA KUBIJA\n8-10. (a) Ino lugwalo lwa 2 Timoteyo 3:1-5 lwazuzikizigwa buti? (b) Nkaambo nzi ncotukonzya kwaamba kuti bubi buyaabwiindila kubija?\n8 Kuli kaambo kabili ikatupa kuzyiba kuti lino-lino Bwami bwa Leza buyakutalika kweendelezya nyika: Bubi bwaindila kubija lino munyika kwiinda kaindi. Kwamyaka iitandila ku 100 lino, zitondezyo izyaambidwe mulugwalo lwa 2 Timoteyo 3:1-5 zyalibonya. Zyintu eezyi zyavwula kapati, alimwi zilacitika kanji-kanji. Sena tamuboni kuti abwalo businsimi oobu bwazumanana kuzuzikizyigwa? Atubandike zikozyanyo zimwi zisinizya makani aaya.—Amubale 2 Timoteyo 3:1, 13.\n9 Amuyeeye buyo kwiindana kuliko akati kazyintu bantu nzyobakali kubona kuti zilatondwa mumyaka yamuma 1940 naa muma 1950 azyintu zicitika mazuba aano kumilimo, mumakani aakulikondelezya, muzisobano, alimwi amunsamino. Kulwana akutalilemeka zyaindila kapati alimwi zilalibonya koonse-koonse. Bantu balayanda kugambya bamwi kwiinda mukutondezya bukali, kutalilemeka, naa kutondezya lunya. Zyintu zyakweebelela acipekupeku izyakali kubonwa kuti zyakali kutondwa muma1950, mazuba aano bantu bazibona kuti zili buyo kabotu kuzyeebelela mbuli mukwasyi. Bantu banji balizyi kuti nzyobaamba akucita bantu boonana abantu mbobakozyenye zizo balazibikkila maano kapati caboola kumakani aakulikondelezya alimwi amunsamino. Eelo kaka tulalumba kapati nkaambo tulizyi mbwazibona zyintu Leza mumakani aaya!—Amubale Juda 14, 15.\n10 Ambweni Munakristo ulakonzya kuyeeya makani bantu kaindi ngobakali kubona kuti atondezya muuya wabuzangi kubakubusi mumyaka yamuma 1950 kwiindana azyintu zicitika mazuba aano. Kaindi bazyali bakali kunga balalibilika—kabajisi twaambo tulimvwisya—kujatikizya bana babo kuti naa bakali kufweba tombwe, kunywa bukoko, naa kuzyana kuletela mizeezo mibyaabi. Mazuba aano, bantu bazyibila kumvwa makani aajatikizya zyintu zitondwa: Sicikolo uujisi myaka yakuzyalwa iili 15 wakalizya ntobolo akujaya basicikolonyina bobilo mpoonya ibali 13 bakalicisa. Bakubusi ibakakoledwe bakajaya mwana musimbi calunya iwakajisi myaka yakuzyalwa iili 9 akuuma bausyi alimwi amweeninyina. Mucisi cimwi caku Asia, bakubusi baambwa kuti mbibakali kucita milandu minji mumyaka iili kkumi yainda. Taakwe muntu uukonzya kukaka kuti zyintu zyaindila kubija.\n11. Nkaambo nzi bantu banji ncobataboni kuti zyintu ziyaabwiindila kubija?\n11 Mwaapostolo Petro wakaamba kuti: “Kumazuba aamamanino kuyooboola basikasampusampu akusampaula kwabo, ibayootobela zisusi zyabo beni kabaamba kuti: ‘Ino nkuli ikubako kwakwe ooko kwakasyomezyegwa? Kayi, kuzwa buzuba bamatata nobakoona mulufwu, izyintu zyoonse zilazumanana mbubonya mbozyakabede kuzwa kumatalikilo aazilenge.’” (2 Pe. 3:3, 4) Ncinzi cikonzya kupa kuti bantu bamwi kabaamba munzila eeyi? Kulibonya kuti ciindi bukkale bumwi nobwazyibilwa, bantu inga tabacibubikkili maano. Tacigambyi kapati ciindi bantu nobaleka kulilemeka asyoonto-syoonto, pele cilagambya ciindi mweenzinyoko cakutayeeyela nacinca mbwalilemeka muciindi buyo cisyoonto. Nokuba boobo, kunyongana asyoonto-syoonto ooku mumakani aakulilemeka kulayoosya kapati.\n12, 13. (a) Nkaambo nzi ncotuteelede kutyompwa akaambo kazyintu zicitika munyika? (b) Ino nkuzyiba nzi ikuyakutugwasya kuliyumya ‘muziindi zikatazya ncobeni’?\n12 Mwaapostolo Paulo wakatucenjezya kuti “kumazuba aamamanino,” bukkale bwakali ‘kuyookatazya ncobeni.’ (2 Ti. 3:1) Pele bukkale nobukatazya buti bulakonzya kumana aboobo tatweelede kukayumbila aambali kaambo aaka. Kwiinda mukugwasyigwa a Jehova, muuya wakwe alimwi ambungano ya Bunakristo, tulakonzya kuzwidilila kulwana kufwumbwa kutyompwa naa zyintu ziyoosya zikonzya kuboola. Tulakonzya kuzumanana kusyomeka. Bbaibbele lyaamba kuti: “Nguzu zigambya iziinda zyabantu nzyotujisi” nzizya Leza ikutali zyesu tobeni pe.—2 Ko. 4:7-10.\n13 Cilakkomanisya kubona kuti Paulo wakatalika kwaamba zyabusinsimi ibujatikizya mazuba aamamanino amajwi aakuti “kozyiba kuti.” Majwi aaya atondezya kuti icitobela cilacitika ncobeni. Tacidoonekwi kuti bantu babyaabi balazumanana kubija akubijila limwi kusikila Jehova akabweze ntaamu kumanizya bubi. Basikwiiya zyakaindi bakaamba kuti ciindi zyeelelo zyacibi acibotu nozitatobelwi cisi coonse cilanyongana. Nokuba boobo, kuzwa kaindi, kunyina zyeelelo zyakulilemeka munyika yoonse nozyakanyongene boobu mbuli mbozibede mazuba aano. Bantu banji tabakonzyi kuzibikkila maano ncozyaamba zyintu zicitika, pele zyintu eezyi zilibedelede izyali kucitika kuzwa mu 1914 zyeelede kututondezya kuti tweelede kusyoma kuti Bwami bwa Leza lino-lino buyakugwisya bubi boonse.\nIZYALANI EELI TALIKOOYOOMANA\n14-16. Nkaambo nzi katatu ikatupa kusyoma kuti Bwami bwa Leza ‘bulaboola’ ino-ino?\n14 Kuli kaambo akamwi katatu ikatupa kuba alusyomo. Zyintu izyali kucitika akati kabantu ba Leza zitondezya kuti mamanino alaafwaafwi ncobeni. Mucikozyanyo, Bwami bwa Leza kabutanatalika kulela kujulu, kabunga kabananike basyomeka bakali kubelekela Leza. Ciindi zyintu zimwi nzyobakali kulangila mu 1914 nozyatakacitika, ino bakacita buti? Bunji bwabo bakasyomeka ciindi nobakali kusunkwa akupenzyegwa alimwi bakazumanana kubelekela Jehova. Mukuya kwamyaka, bunji bwabananike aabo naa boonse bakamanizya mulimo wabo waanyika cakusyomeka.\n15 Mubusinsimi bwakwe ibujatikizya mamanino aabweende oobu bwazyintu, Jesu wakaamba kuti: “Izyalani eeli talikooyoomana kusikila zyintu zyoonse eezyi zikacitike.” (Amubale Matayo 24:33-35.) Tulizyi kuti ciindi naakaamba kuti “izyalani eeli,” Jesu wakali kwaamba tubunga tobilo twa Banakristo bananike. Bananike ibali mukabunga kakusaanguna bakaliko mu 1914, alimwi bakabona zitondezyo zyakubako kwa Kristo mumwaka uulya. Aabo ibakali mukabunga aaka tiibakali buyo kupona mu 1914, pele alimwi bakali bana ba Leza ibakananikwa amuuya mumwaka uulya naa kautanasika.—Lom. 8:14-17.\n16 Kabunga kabili ikabikkilizyidwe muzyalani eeli mbananike ibakapona ciindi bananike ibakali mukabunga kakusaanguna nobakacili kupona. Tiibakali kupona buyo ciindi nobakali kupona aabo ibakali mukabunga kakusaanguna, pele balo bakananikwa amuuya uusalala ciindi aabo ibakali mukabunga kakusaanguna nobakacili anyika. Aboobo, tabali bananike boonse mazuba aano ibabikkilizyidwe mu “izyalani eeli” ndyaakaamba Jesu. Mazuba aano, aabo ibali mukabunga kabili bacembaala. Nokuba boobo, majwi aa Jesu aali mulugwalo lwa Matayo 24:34 atupa kusyoma kuti bamwi ibabalilwa ‘muzyalani eeli tabakooyoomana’ kabatanabona matalikilo aamapenzi mapati. Eeci citupa kusyoma kuti kuceede ciindi cisyoonto kuti Mwami wa Bwami bwa Leza abweze ntaamu yakunyonyoona basizibi akuleta nyika mpya iiluleme.—2 Pe. 3:13.\nINO-INO KRISTO UYAKUMANIZYA KUZUNDA\n17. Ino bumboni botatwe mbotwalanga-langa butugwasya kuzyiba nzi?\n17 Ncinzi ncotukonzya kwaamba kujatikizya bumboni botatwe mbotwalanga-langa? Jesu wakacenjezya kuti tatukazyibi—alimwi tatuzyi buzuba bwini naa woola. (Mt. 24:36; 25:13) Pele tulakonzya kucizyiba alimwi tulicizyi “ciindi,” kweelana ambwaakaamba Paulo. (Amubale Baloma 13:11.) Lino tupona muciindi eeci, mazuba aamamanino. Kuti twabikkila maano kubusinsimi bwamu Bbaibbele alimwi akuzyintu Leza a Jesu Kristo nzyobacita, tatukonzyi kwaalilwa kubona bumboni bulimvwisya bwakuti tupona mumazuba eeni aamamanino aabweende bwazyintu oobu.\n18. Ncinzi ncobalindila aabo ibakaka kuzumina Bwami bwa Leza?\n18 Bantu aabo ibakaka kuzumina nguzu zigambya izyakapegwa kuli Jesu Kristo, Simbizi uutantide aambizi iituba uuyaabuzunda, ino-ino bayakukuzumina kulubizya kwabo nobatayandi. Tabakacikonzyi kutija pe. Aciindi eeco, bantu banji bayakulila akaambo kakuyoowa kabati: “Ino nguni uukonzya kwiima?” (Ciy. 6:15-17) Caandaano citobela cabbuku lya Ciyubunuzyo cilaingula. Bananike abaabo ibajisi bulangizi bwakupona anyika ‘bayakwiima’ mubuzuba oobo akaambo kakukkomaninwa a Leza. Mpoonya “nkamu mpati” yabaabo ibambelele zimwi bayakufwutuka mapenzi mapati.—Ciy. 7:9, 13-15.\n19. Akaambo kakuti mujisi lusyomo lwakuti mamanino alaafwaafwi kusika, ino nzyintu nzi nzyomulangila kumbele?\n19 Kwiinda mukubikkila maano lino kubusinsimi bwamu Bbaibbele ibuyaabuzuzikizyigwa muciindi eecino cikkomanisya, tatukanyonganizyigwi azyintu zicitika munyika ya Saatani; alimwi tuyakuzyiba ncozipandulula zyintu zicitika munyika. Lino-lino Kristo uyakumanizya kuzunda kwakwe bantu bacita zyintu zibi kwiinda mukulwana nkondo yamamanino mubululami. (Ciy. 19:11, 19-21) Amuyeeye buyo mbotunookkomene zyaakwiinda zyintu eezyi!—Ciy. 20:1-3, 6; 21:3, 4.


Baroma 12 | Bbaibbele Lili a Intaneti | Bbaibbele lya Busanduluzi Bwanyika Mpya\n12 Aboobo ndamulomba kwiinda mulubomba lwa Leza, bakwesu, kuti mutuule mibili yanu kiili cipaizyo cuumi, cisalala, cizuminwa a Leza, nkokuti imulimo uusetekene ngomubeleka kwiinda mukubelesya maano. 2 Alimwi amuleke kutobela ziyanza zyabweende bwazyintu obuno, pele amusandulwe kwiinda mukucinca mizeezo yanu, kutegwa muzyibe kuyanda kwa Leza, ikubotu, kutambulika alimwi kulondokede. 3 Nkaambo kwiinda muluzyalo lwa Leza ndondakapegwa, ndaambila nyoonse ooko kuti mutanooliyeeyi cakulisumpula kwiinda mbokweelede; pele kamuyeeya cakulibatamika, kweelana alusyomo umwi aumwi wanu ndwaakamupa Leza. 4 Nkaambo mbubonya mumubili omwe mbotujisi zizyo zinji, pele zizyo zyoonse eezyi tazibeleki mulimo omwe, 5 mbubonya buyo aswebo, nokuba kuti tuli banji, tuli mubili omwe muli Kilisito, pele tuli zizyonyina kuli umwi aumwi. 6 Aboobo mbwaanga tujisi zipego zyaandeene-andeene kweelana aluzyalo lwa Leza ndotwakapegwa, ikuti naa tupedwe businsimi, atuzumanane kusinsima kweelana alusyomo ndotwakapegwa; 7 ikuti naa mulimo, atuzumanane mumulimo ooyu; ooyo uuyiisya, azumanane akuyiisya kwakwe; 8 ooyo uulaya, azumanane akulaya kwakwe; ooyo waabanya, azumanane kwaabanya cabuuya; ooyo weendelezya, acite boobo cabunkutwe; ooyo uufwida bamwi luse, acite boobo calumwemwe. 9 Luyando lwanu lutabi lwakuupaupa ameso. Amusesemwe acintu cibi, amukakatile kucibotu. 10 Muluyando lwabunyina amuyandane kapati. Amube ndinywe nomuli kumbele mukulemekana. 11 Amube basungu, mutabi batolo pe.* Amupye moyo akaambo kamuuya. Amubelekele Jehova cakulitakata mbuli bazike. 12 Amukondwe akaambo kabulangizi. Amuliyumye mumapenzi. Amujatisye kupaila. 13 Amupe basalali kweelana anzyobabulide. Amube acilengwa cakusamausya beenzu. 14 Amuzumanane kubalongezya aabo bamupenzya; kamulongezya, mutanoosinganyi pe. 15 Amukondwe abaabo bakondwa; amulile abaabo balila. 16 Amubone bamwi mbubonya mbomulibona nobeni; mutanoolisumpuli pe, pele lyoonse kamweendelezyegwa azyintu zibombe. Mutacenjeli mumeso aanu nobeni. 17 Mutapilusizyi muntu uuli woonse bubi. Amusole kucita zyintu zibonwa kuti nzibotu abantu boonse. 18 Kamusoleka kusikila mpomugolela kukkala muluumuno abantu boonse. 19 Nobayandwa, mutapilusizyi muntu cibi, pele amusiile bukali bwa Leza busena; nkaambo kulembedwe kuti: “Cisubulo ncicangu; ndime nendiyoopilusya cibi, mbwaamba Jehova.” 20 Pele “ikuti sinkondonyoko kafwide nzala, komupa cakulya; ikuti kafwide nyota, komupa cakunywa; nkaambo kwiinda mukucita boobo, ulalundika makala amulilo amutwe wakwe.” 21 Utalilekeli kuzundwa abubi, pele kozumanana kuzunda bubi kwiinda mukucita zibotu.\n^ Naa, “Mutazelauki amulimo wanu.”


Syoma Jehova Leza Chiindi Nukataazikene | Ngaziyakulinda Yakwiiya\n‘Ndiliwuside kapati mumoyo.’—1 SAM. 1:15.\n1. Nkamboonzi nitweelede kwiiswiilila nchenjezyo yaJesu?\nMUBUPOLOFITA mbwaakaamba buli atala amazuba aakumamanino Jesu wakati: ‘Amulilingule nobeni kutegwa myoyo yanu itabi niilemenwa akaambo . . . kakulibilika azintu zyamubuumi.’ (Lk. 21:34) Nkamboonzi nitweelede kwiiswiilila nchenjezyo eeyi? Nkaambo tuswaana mapenzi akukataazikana kukozyenie ankubaswaana bamwi.\n2. Ngaali mapenzi aakataazya bakwesu abachizi ngibalikuswaana?\n2 Chimwi chiindi tulakonzya kuswaana mapenzi miingi aapa kuti tukataazikane aachiindi chimwi. Atulange-lange zikozyano zitobela. Umwi Kamboni uutegwa John, * uuchiswa bulwazi bupa kuti muntu amane manguzu, wakakataazikana loko chiindi mukayintu wakwe ngubakakwetene kwaminyaka iili 19 naakamuchija. Mpawo bana bakwe basimbi babili bakaleka kukomba Jehova. Bob amukayintu wakwe Linda bakaswaana mapenzi aasiyene ayaaya. Boonse bakamaninwa mulimu alubo teebakachili kukonzya pe kujana mali yakubbadalila ng’anda njibakali kukkala. Kuyungizya waawo, Linda wakazoochiswa bulwazi bwamoyo abumwi bwakali kupa kuti mubili wakwe utalwani malwazi.\n3. Majwi aali muli Bafilipi 4:6, 7 atubuzyaanzi atala aJehova?\n3 Tulakonzya kuba aachoonzyo chakuti Mulengi wesu alubo Ndeende wesu siluyando Jehova ulakubona mbutulimvwa chiindi nitukataazikene mumizeezo. Alubo ulayanda kutugwasya nituli mumapenzi. (Bala Bafilipi 4:6, 7.) MuJwi lyaLeza, muli zikozyano zyiingi zitondeezya mbubakalisimya bakombi bakwe mubuyumu-yumu mbubakaswaana. Alubo litondeezya Jehova mbaakabagwasya muzyiimo eezyo ziyumu. Atulange-lange zimwi zikozyano.\nELIYA “WAKALI MUNTU IWAKALI KULIMVWA MBUBONYA MBOTULIMVWA ASWEBO”\n4. Mbuyumu-yumuunzi Eliya mbwaakaswaana alubo wakalimvwa biyeni atala aJehova?\n4 Eliya wakabelekela Jehova muchiindi chakali chiyumu alubo wakaswaana mapenzi mapati. Mwaami Ahabbu umwi wabaami bamuIsrayeli bakatali kusyomeka, wakakwata Jezebbeli mukayintu wakali kuchita zintu zibi alubo wakali kukomba Bbaala. Kabali babili, bakasumpula bukombi bwaBbaala muIsrayeli akujaya bapolofita baJehova biingi. Pesi Eliya wakachija. Alubo wakafutuka kunzala mpati akaambo kakusyoma Jehova. (1 Bam. 17:2-4, 14-16) Kuyungizya waawo, Eliya wakasyoma Jehova chiindi naakali kukazigwa aabapolofita bakali kukomba Bbaala. Wakasungwaazya maIsrayeli kuti bakombe Jehova. (1 Bam. 18:21-24, 36-38) Eliya wakalibonena Jehova mbaakamukwabilila akumugwasya muchiindi eecho chiyumu.\nJehova wakatuma mungelo kuti akagwasye Eliya kuti asime lubo (Langa fuka 5-6) *\n5-6. Kweendelana amajwi aali muli 1 Bami 19:1-4 Eliya wakalimvwa biyeni alubo Jehova wakatondeezya biyeni kuti wakali kumuyanda?\n5 Bala 1 Bami 19:1-4. Eliya wakayoowa, chiindi Jezebbeli Mukayintu waMwaami naakali kuyanda kumujaya. Nkinkaako, wakachijila kuBbeerishebba. Wakakataazikana zyakuti “wakalomba kuti afwe.” Nkamboonzi naakalimvwa oobo? Eliya wakali muntu uuli aachibi alubo “wakali muntu iwakali kulimvwa mbubonya mbotulimvwa aswebo.” (Jak. 5:17) Amwi kukataazikana akukatala zyakapa kuti amane manguzu. Amwi Eliya wakali kuyeeya kuti kubeleka changuzu nkwaakachita mukusumpula bukombi bwakasimpe kwakali kwabuyo, taakwe muntu wakachincha pe muIsrayeli akuti nguwe luzutu wakachili kubelekela Jehova. (1 Bam. 18:3, 4, 13; 19:10, 14) Tulakonzya kugamba kuti mupolofita ooyu uusyomeka wakalimvwa munzila iili boobu. Pesi Jehova wakamvwisisisya mbaakali kulimvwa Eliya.\n6 Jehova taakamukalalila pe Eliya naakatondeezya mbaakali kulimvwa. Pesi wakamugwasya kuti asime lubo. (1 Bam. 19:5-7) Mukuya kwachiindi, Jehova wakagwasya Eliya kuti achinche mizeezo yakwe kwiinda mukumutondeezya manguzu aakwe aagambya. Alubo Jehova wakamubuzya kuti kwakachili bamwi bantu bali 7 000 muIsrayeli bakatalinakomba Bbaala. (1 Bam. 19:11-18) Jehova wakabelesya zikozyano eezi kuti atondeezye Eliya kuti wakali kumuyanda.\nJEHOVA UYOOTUGWASYA BIYENI?\n7. Nkuukuli kuumbulizigwa nkutujana kunzila Jehova njaakamugwasyaayo Eliya?\n7 Ulikuswaana buyumu-yumu bupa kuti ukataazikane na? Kulawumbulizya kuziba kuti Jehova wakali kumvwisisisya mbaakali kulimvwa Eliya! Kupa kuti tube aachoonzyo chakuti andiswe ulakumvwisisisya kukataazikana kwesu. Ulizizi zintu nzitutakonzyi kuchita alubo ulizizi nzituyeeya ambutulimvwa. (Int. 103:14; 139:3, 4) Kusyoma Jehova mbuuli Eliya, kuyootugwasya kulwana mapenzi aapa kuti tukataazikane.—Int. 55:22.\n8. Jehova ukugwasya kuti biyeni ulwane aakukataazikana kwako?\n8 Kukataazikana kulakonzya kupa kuti uyeeye kuti chiimo chako tachizoochinchi pe. Kuti waba muchiimo chili boobo, utalubi kuti Jehova ulakugwasya kulwana kukataazikana kwako. Ulakugwasya biyeni? Ukukumbila kuti umubuzye zikukataazya, mpawo ulakusandula. (Int. 5:3; 1 Pet. 5:7) Nkinkaako, komba kuli Jehova kumubuzya zilikukukataazya. Nisimpe kuti takoowambuula anduwe mbuuli mbaakachita kuli Eliya pesi ulabelesya Jwi lyakwe Bbayibbele ambunga yakwe. Makani ngubala muBbayibbele alakonzya kukuumbulizya akukupa bulangilizi. Alubo bakombinyokwe balakonzya kukusungwaazya.—Rom. 15:4; Heb. 10:24, 25.\n9. Kujana mweenzinyokwe ngusyoma wakugwasya biyeni?\n9 Jehova wakabuzya Eliya kuti ape Elisha mulimu ngwaakali kuchita. Kwiinda mukuchita oobo, Eliya wakaba aamweenzinyina wakali kukonzya kumugwasya naakakataazikene. Munzila iikozyenie, andiswe tulakonzya kuzunda buyumu-yumu butukataazya kuti twabuzya mweenzuma ngutusyoma. (2 Bam. 2:2; Tus. 17:17) Kuti kutakwe muntu ngukonzya kubuzya zintu zikukataazya, komba kuli Jehova kuti akugwasye kujana muKristu uusimide mubukombi uutakugwasye kulwana buyumu-yumu.\n10. Zyakachitika kuli Eliya zitugwasya biyeni kuti tube abulangilizi alubo chisyomezyo chili muli Isaya 40:28, 29 chitugwasya biyeni?\n10 Jehova wakagwasya Eliya kuti azunde kukataazikana nkwaakali aako akuti azumanane kumubelekela chakusyomeka kwaminyaka myiingi. Zyakachitika kuli Eliya zipa kuti tube abulangilizi. Tulakonzya kuba muzyiimo zipa kuti tukataazikane mumubili amumizeezo. Kuti twasyoma Jehova, uyootupa manguzu ngituyanda kuti tuzumanane kumukomba.—Bala Isaya 40:28, 29.\nHANA, DAVIDA “A-ASAFU” BAKALI KUSYOMA JEHOVA\n11-13. Nkuukuli kukataazikana nkubakaswaana bakombi baLeza batatu bachiindi?\n11 Kuli bamwi bantu baambidwe muBbayibbele bakali kukataazikana. Muchikozyano, Hana wakalisimya nkaambo taakalikwe bana alubo mukwatwanyina wakali kumwaambila majwi aamuchisa. (1 Sam. 1:2, 6) Kukataazikana nkwaakali aako Hana kwakali kuchisa zyakuti wakali kulila akukachilwa kulya.—1 Sam. 1:7, 10.\n12 Zimwi ziindi Mwaami Davida wakali kukataazikana. Yeeya atala abuyumu-yumu mbwaakaswaana. Wakali kulipa mulandu akaambo kakubisya nkwaakachita. (Int. 40:12) Mwanaakwe Abbisalomu ngwaakali kuyandisya wakamupapila mpawo wakazoofwa. (2 Sam. 15:13, 14; 18:33) Alubo umwi mweenzinyina waDavida ngwaakali kuyandisya, wakamupapila. (2 Sam. 16:23–17:2; Int. 55:12-14) Nyimbo zyiingi, Davida nzyaakalemba, zitondeezya mbaakali kulimvwa naakakataazikane alusyomo lusimide ndwaakalaalo muli Jehova.—Int. 38:5-10; 94:17-19.\nNiinzi chakagwasya sintembawuzyo kuti akombe Jehova kabotelwa lubo? (Langa fuka 13-15) *\n13 Mukuya kwachiindi, umwi sintembawuzyo wakatalika kulombozya buumi bwabasizibi. Kulakonzeka kuti wakali waluzubo lwaAsafu muLevi alubo wakali kubeleka “mucikombelo ca Leza cipati.” Sintembawuzyo ooyu wakakataazikana mumoyo, zyakapa kuti atabotelwi akuti atakkutisikani. Alubo taakachili kukkutisikana pe azilongezyo nzyaakali kujana akaambo kakukomba Leza.—Int. 73:2-5, 7, 12-14, 16, 17, 21.\n14-15. Twiiyaanzi kuzikozyano zitatu zili muBbayibbele zyabantu bakakumbila Jehova kuti abagwasye?\n14 Bakombi baLeza batatu mbitwali kulanga-langa, bakali kusyoma Jehova kuti abagwasye. Bakamubuzya zyakali kubakataazya kwiinda mukukomba kazizwa aansi amoyo. Bakabuzya Jehova kabaangunukide zyoonse zyakali kupa kuti bakataazikane. Alubo teebakaleka pe kwiinka kubusena bwakukombela Jehova.—1 Sam. 1:9, 10; Int. 55:22; 73:17; 122:1.\n15 Chaluzyalo, Jehova wakamusandula umwi awumwi. Hana wakaba aaluumuno lwamumizeezo. (1 Sam. 1:18) Davida wakalemba kuti: “Mapenzi aamululami manji, pele Jehova ulamuvwuna mulingawo oonse.” (Int. 34:19) Alubo sintembawuzyo wakalimvwa kuti Jehova ‘wakamujisi jaanza lyakwe lyachilisyo,’ kamuzulwida munzila yaluyando. Wakayimba kuti: “Pele mebo, cilandibotela kuswena kuli Leza. Ndasala Mwami Singuzuzyoonse Jehova kuba mayubilo aangu.” (Int. 73:23, 24, 28) Twiiyaanzi kuzikozyano eezi? Chimwi chiindi tulakonzya kuswaana mapenzi miingi aapa kuti tukataazikane. Pesi tulakonzya kuzunda kuti twayeeyesesya Jehova mbaakabagwasya bamwi, kumusyoma kwiinda mukukomba kuli nguwe akumuswiilila kwiinda mukuchita nzyatubuzya kuti tuchite.—Int. 143:1, 4-8.\nSYOMA JEHOVA KUTI UZWIDILILE\nKumasaangunino, muchizi wakali kulyaanzaania pesi zintu zyakazoochincha naakayanduula nzila zyakugwasya bamwi (Langa fuka 16-17)\n16-17. (a) Nkamboonzi nituteelede kulyaanzaania aJehova abakombima? (b) Niinzi chikonzya kutugwasya kuti tusime lubo?\n16 Zikozyano eezi zitatu zituyiisya chimwi chiiyo chiyandikana chakuti, tatweelede kulyaanzaania aJehova abakombi bakwe. (Tus. 18:1) Nancy, wakakataazikane chiindi mulumaakwe naakamuchija wakati: “Kwamazuba miingi, teendakali kayanda pe kubona muntu naakuti kwaambuula amuntu. Pesi chiindi nindakali kulyaanzaania abamwi mpawo mpundakali kukataazikana loko.” Zintu zyakachincha chiindi Nancy naakayanda kugwasya bamwi bakali kuswaana mapenzi. Wakati: “Ndakali kubaswiilila bamwi nibakali kundibuzya zibakataazya. Ndakabona kuti kugwasya bamwi kwakali kupa kuti nditayeeyesesyi atala amapenzi aangu.”\n17 Tulakonzya kusima lubo kwiinda mukunjila miswaangano yambungano. Chiindi nituli kumiswaangano, tupa Jehova mweenya wakuti ‘atugwasye akutuumbulizya.’ (Int. 86:17) Nituli nkuko, ulatusimya kabelesya muuya wakwe uusalala, Jwi lyakwe abakombima. Miswaangano itupa mweenya ‘wakusimisyania kuli umwi awumwi.’ (Rom. 1:11, 12) Muchizi uutegwa Sophia wakati: “Jehova abazyalwama bandigwasya kuti ndilisimye. Chimwi chintu chindigwasya loko, miswaangano yesu. Ndakabona kuti kubeleka changuzu mumulimu wakukambawuka amumbungano kundigwasya kuti ndikonzye kuzunda kukataazikana kwangu.”\n18. Jehova utupaanzi chiindi nitukataazikene?\n18 Chiindi nitukataazikene, tutalubi kuti Jehova utusyomezya kuti uzookumaninsya kukataazikana kukabe kutamani muchiindi chili kunembo akuti lino utupa malayilile aapa kuti tulwane kukataazikana. Utupa ‘kukanza amanguzu’ kuchitila kuti tuzunde kukataazikana akutaba abulangilizi.—Flp. 2:13.\n19. Lugwalo lwaBaroma 8:37-39 lutusyomezyaanzi?\n19 Bala Baroma 8:37-39. Mwaapostolo Pawulu wakatubuzya kuti taakwe chintu chikonzya kutwaanzaania kuluyando lwaLeza. Kujana twabagwasya biyeni bakombima balikweezya kuzunda kukataazikana? Chiiyo chitobela chiyootugwasya kubona mbutukonzya kutobelezya chikozyano chaJehova kwiinda mukubeetelela akubagwasya bakombima chiindi nibakataazikene.\nTwiiyaanzi kunzila Jehova njaakamugwasyaayo Eliya kuti azunde kukataazikana nkwaakali aako?\nZikozyano zitatu zili muBbayibbele zitugwasya biyeni kuti tuzunde kukataazikana?\nNziizili zintu nzitweelede kuchita kuti tuzunde kukataazikana?\nLWIIMBO 44 Mupailo Wamuntu Uupengede\n^ par 5 Kukataazikana kwachiindi chilamfu kulakonzya kutweetela mapenzi mumubili amumizeezo. Kujana Jehova watugwasya biyeni? Tulalanga-langa Jehova mbaakagwasya Eliya naakakataazikene. Alubo zimwi zikozyano zili muBbayibbele zilatugwasya kubona nzitweelede kuchita kuti Jehova atugwasye nitukataazikene.\n^ par 2 Mazina ngitwabelesya muchiiyo eechi akachinchwa.\n^ par 53 BUPANDULUZI BWAZIFANIKISYO: Mungelo waJehova ulikubusya Eliya akumupa chinkwa amaanzi.\n^ par 55 BUPANDULUZI BWAZIFANIKISYO: Sintembawuzyo uuyeeyelwa kuti wakali waluzubo lwaAsafu ulikulemba nyimbo akwiimba kali aabaLevinyina.


Ino Likoto Litanjilila lya Bakamboni Bakwe Yehova lilasebensa buyani muciindi cino?\nLikoto litanjilila muciindi ca batumwi\nBatobelenga nkalata yaswa kulikoto litanjilila\nMuciindi ca Beneklistu bakutaanguna, likoto liniinibo lya ‘batumwi abamanene kuJelusalemu,’ mbobakalinga mulikoto litanjilila akusala shakucita isho Beneklistu boonse bananikitwe nshobakalinga kukonkela. (Milimo ya Batumwi 15:2) Kwaamba ayi basuminishanye pacintu comwi, bakalinga kubandikishanya kuswa muMalembo, alimwi akutanjililwa amushimu wakwe Lesa. (Milimo ya Batumwi 15:25) Amunshiku shino Likoto Litanjilila mbolisebensa.\nLesa utosebensesha Likoto Litanjilila kucita kuyanda kwakwe. Bakwesu bamu Likoto Litanjilila balisuni abuumbi Maswi akwe Lesa alimwi balicite lushibo lwa makani ancito mboyeelete kweendeleshekwa alimwi ashintu shimwi shakumushimu. Balabungana nsondo ansondo kwaamba ayi babandike shitoyandika kubashominyineesu pacishi coonse. Bweenka mbuli muciindi ca Beneklistu bakutaanguna, sheelete kukonkelwa shiswa muBaibo shilapekwa kwiinda mumakalata na mubatanjilili balubasu alimwi anshila shimwi. Ici cacafwa bantu bakwe Lesa kuba bacatene mushintu nshobayeeya alimwi anshobacita. (Milimo ya Batumwi 16:4, 5) Bamu Likoto Litanjilila mbobabona sha ncito icafwa bantu kwiiya pali Lesa akutuyuminisha abuumbi kushimikila sha Bwaami, alimwi mbobabona sha ncito ya kusala bamakwesu beelela kupekwa mikuli mulibungano.\nBalatanjililwa amushimu wakwe Lesa ndyebatoocita shintu. Bamulikoto Litanjilila balalanga kuli Yehova Shinkusu shoonse alimwi aYesu munene wa libungano kwaamba ayi abatanjilile. (1 Bene Kolinto 11:3; Bene Efeso 5:23) Bakwesu bamu Likoto Litanjilila tabaliboni kuba bamatanjilili babantu bakwe Lesa. Balo pomwi a Beneklistu bananikitwe boonse, “Balakonkela Mwanaambelele [Yesu] kuli koonse nkwaaya.” (Ciyubululo 14:4) Bamu Likoto Litanjilila balalumba abuumbi na katubapaililaako.\nIno mbaani bakalinga mulikoto litanjilila muciindi ca batumwi?\nIno Likoto Litanjilila munshiku shino lilakonkela buyani butanjilishi bakwe Lesa?\nAmubelenge Milimo ya Batumwi 15:1-35 akubona likoto litanjilila lya muciindi ca batumwi mboyakamanisha lipensho kwiinda mukucafwikwa aMalembo alimwi amushimu usalashi.\nIno Likoto Litanjilila lya Bakamboni Bakwe Yehova Lilasebensa Buyani Munshiku Shino?


19 boobo aciindi eeco Pilato wakabweza Jesu akumukwibbaula. 2 Mpoonya basikalumamba bakaluka musini wamamvwa akumusamika kumutwe alimwi bakamusamika acisani caatala cacisombo; 3 mpoonya bakali kuboola kulinguwe akwaamba kuti: “Wabonwa, O Mwami waba Juda!” Alimwi bakamuuma mbayi kumeso. 4 Mpoonya Pilato wakazwida anze alimwi akwaambila nkamu yaba Juda kuti: “Amubone! Ndamuleta anze kulindinywe ikutegwa muzyibe kuti kunyina mulandu ngundajana mulinguwe.” 5 Aboobo Jesu wakazwida anze, kasamide musini wamamvwa acisani caatala cacisombo. Mpoonya Pilato wakati kuli mbabo: “Amulange! Ngomwaalumi ooyu!” 6 Pele basilutwe babapaizi abakapaso nobakamubona, bakoompolola kuti: “Mugagaile acisamu! Mugagaile acisamu!” Pilato wakati kuli mbabo: “Amumutole nobeni mukamugagaile acisamu, nkaambo kunyina mulandu ngundajana mulinguwe.” 7 Iba Juda bakamwiingula kuti: “Tulijisi mulawo, eelyo kweelana amulawo muntu ooyu weelede kufwa, nkaambo wakalyaamba kuti Mwana wa Leza.” 8 Aboobo, Pilato naakamvwa nzyobakali kwaamba, wakayoowa kapati; 9 eelyo wakanjila muŋanda yakwe yabweendelezi alimwi, akubuzya Jesu kuti: “Ino uzwa kuli?” Pele Jesu taakamwiingula pe. 10 Aboobo Pilato wakati kulinguwe: “Sena tokoondiingula? Sena tozyi kuti ndilijisi nguzu zyakukwaangununa alimwi anguzu zyakukugagaila acisamu?” 11 Jesu wakamwiingula kuti: “Notajisi nguzu zili zyoonse kujatikizya ndime nowatakapegwa nzizyo kuzwa kujulu. Nkakaambo kaako muntu ooyo wakandaaba kulinduwe ujisi cibi cipati kapati.” 12 Akaambo kaceeci Pilato wakasoleka kujana nzila yakuti amwaangunune. Pele ba Juda bakoompolola kuti: “Ikuti naa umwaangunune muntu ooyu, nkokuti toli mulongwe wa Kaisala. Kufwumbwa muntu uulyaamba kuti mwami, ukazyanya a Kaisala.” 13 Aboobo naakamvwa majwi aaya, Pilato wakaleta Jesu anze, akukkala acuuno calubeta kubusena butegwa Ibbuwa Lyakayalwa Mabwe, pele mu Chihebulayo ibutegwa Gabbata. 14 Lino bwakali buzuba bwakulibambila Pobwe lya Kwiindilila; ciindi cakali afwaafwi awoola lyacisambomwi.* Eelyo wakaambila ba Juda kuti: “Amubone! Ngooyu mwami wanu!” 15 Pele bakoompolola balaamba: “Mulobye! Mulobye! Mugagaile acisamu!” Pilato wakati kuli mbabo: “Sena ndimugagaile acisamu mwami wanu?” Basilutwe babapaizi bakaingula kuti: “Tunyina mwami umbi kunze lya Kaisala.” 16 Aboobo aciindi eeco wakamupa kuli mbabo kutegwa bakamugagaile acisamu. Mpoonya basikalumamba bakamutola Jesu. 17 Kanyamwide cisamu cakwe cakupenzyezya, wakazwa akuya kubusena butegwa Cipapa Camutwe, ibutegwa Gologota mu Chihebulayo; 18 eelyo ooko bakamugagaila acisamu, abantu bamwi bobilo ibakali anguwe, kulubazu alumwi kakuli omwe, pele walo Jesu kali akati. 19 Alimwi Pilato wakalemba zyina lyabulemu akulibikka acisamu cakupenzyezya. Lyakalembedwe kuti: “Jesu muna Nazaleta Mwami waba Juda.” 20 Aboobo iba Juda banji bakalibala zyina eeli, nkaambo ibusena ooko nkwaakagagaililwa Jesu bwakali afwaafwi amunzi; alimwi lyakalembedwe mu Chihebulayo, mu Chilatini amu Chigiliki. 21 Pele basilutwe babapaizi baba Juda bakatalika kwaambila Pilato kuti: “Utalembi kuti ‘Mwami waba Juda,’ pele kolemba kuti wakaamba kuti, ‘Ndili Mwami waba Juda.’” 22 Pilato wakaingula kuti: “Eeco ncindalemba, ndalemba.” 23 Lino basikalumamba nobakamana kumugagaila acisamu Jesu, bakabweza zisani zyakwe zyaatala akuzizapaula muzibeela zyone, sikalumamba aumwi wakabweza cibeela comwe. Alimwi bakabweza acisani cakwe camukati. Pele cisani eeci kunyina mpocakaswaanganizyidwe amuluko wantali, mbwaanga cakali buyo comwe kuzwa mujulu kusikila ansi. 24 Aboobo bakaambauzyanya kabati: “Tutacizapuli pe, pele atuume cisolo kutegwa tubone naa cilaba cani.” Bakacita boobo kutegwa luzuzikizyigwe lugwalo lwaamba kuti: “Bakaabana zisani zyangu zyaatala, alimwi cisani cangu camukati bakacuumina cisolo.” Aboobo basikalumamba bakazicita ncobeni zyintu eezyi. 25 Pele munsi aacisamu ca Jesu cakupenzyezya kwakaimvwi banyina, mwanaakwabo banyina mukaintu, Maliya muka Kilopa a Maliya Magadalene. 26 Aboobo Jesu naakabona banyina alimwi asikwiiya ngwaakali kuyanda kabaimvwi munsi-munsi, wakaambila banyina kuti: “Amubone! Ngooyo mwana wanu!” 27 Mpoonya wakaambila sikwiiya ooyo kuti: “Bona! Mbaabo banyoko!” Aboobo kuzwida ciindi eeco sikwiiya ooyo wakabatola kuŋanda yakwe. 28 Musyule lyazyintu eezyi, Jesu naakazyiba kuti lino zyintu zyoonse zyazuzikizyigwa, ikutegwa azuzikizye lugwalo wakati: “Ndafwa nyota.” 29 Aawo kwakali nongo yakazwide waini uupapide. Aboobo bakasomeka nsinsa iinyikidwe muwaini ooyo uupapide kukasamu kahisopo akwiitambikizya kumulomo wakwe. 30 Lino naakaulabila waini uupapide, Jesu wakati: “Zyazuzikizyigwa!” Mpoonya wakakotama, waleka kuyoya. 31 Mpoonya, ikutegwa mibili itazumanani kiili azisamu zyakupenzyezya mu Sabata mbwaanga bwakali Buzuba bwa Kulibambila, (nkaambo buzuba bwa Sabata eeyo bwakali bupati,) iba Juda bakalomba Pilato kuti maulu aabo atyolaulwe akuti mibili yabo igusyigwe. 32 Aboobo basikalumamba bakaboola akutyola maulu aamwaalumi wakusaanguna aamwaalumi ooyo uumbi wakali antoomwe anguwe. 33 Pele nobakasika aali Jesu, bakabona kuti ulifwide kale, aboobo kunyina nobakaatyola maulu aakwe. 34 Nokuba boobo, umwi wabasikalumamba wakamuyasa sumo mumabambo, eelyo mpoonya aawo kwakazwa bulowa amaanzi. 35 Eelyo ooyo iwakalibonena zyintu eezyi wapa bumboni, kumane bumboni bwakwe mbwamasimpe alimwi muntu ooyo ulizyi kuti waamba zyintu zyamasimpe, ikutegwa anywebo musyome. 36 Mubwini, zyintu eezyi zyakacitika ikutegwa luzuzikizyigwe lugwalo lwaamba kuti: “Kunyina cifwuwa cakwe niciba comwe iciyootyolwa.” 37 Alimwi lugwalo lumbi lwaamba kuti: “Bayoolanga kuli yooyo ngobakayasa.” 38 Lino zyintu eezyi nozyakainda, Josefa waku Alemateya, sikwiiya wa Jesu iwakali kulisisa akaambo kakuyoowa ba Juda, wakalomba Pilato kuti agusye mubili wa Jesu; eelyo Pilato wakamuzumizya. Aboobo wakaboola akutola mubili wakwe. 39 Nikodemo imuntu uulya wakaswaya Jesu masiku ciindi cakusaanguna, awalo wakaboola alimwi wakaleta cibbudu catununkilizyo twamulo alimwi aaloye, icilema makkilogilamu aatandila kumakumi otatwe aatatu. 40 Aboobo bakabweza mubili wa Jesu akuuvwungaila mumilembo antoomwe atununkilizyo, kweelana acilengwa caba Juda cakulibambila kuzikka. 41 Lino kubusena ooko nkwaakagagaidwe acisamu kwakali muunda, alimwi mumuunda ooyo kwakali cuumbwe cipya catakaninga kuzikkwa muntu. 42 Akaambo kakuti bwakali Buzuba bwa Kulibambila bwaba Juda, alimwi mbwaanga cuumbwe cakali afwaafwi, bakamuzikka Jesu oomo.\n^ “Nkokuti afwaafwi a 12 kiloko yamasyikati, kutalika kubala kuzwa mpolizwida zuba.”


Zikombelo Zyeendelezyegwa aMfulumende: Mulazyo wa Lweeno 501C3 Print\nZikombelo Zyeendelezyegwa aMfulumende: Mulazyo wa Lweeno 501C3\nEezyo zikombelo ambungano zyabupaizi zizumizya nguzu zyamfulumende kutegwa zitanoobbadeli mitelo, akuzumizyigwa kubunganya bantu, azimwi zintu, nkokuti eezyo zikombelo zileendelezyegwa amfulumende yacisi. Zitalika kuba zibelesyo zya mfulumende, akukutauka milimo amakanze aabaleli bacisi akumwayikizya mizeezo yamapolitikisi akataa bantu. Basicikombelo lwabo balayandisya kuti cikombelo cabo cilanganyigwe amfulumende kutegwa eelyo nobapa kwakkumi azituuzyo, cikombelo citanoobbadeli mutelo wa mali aayobololwa kuzwa kubantu mucikombelo.\nMulazyo wa 501(c)(3) ngwakulesya mbungano zyabupaizi nokuba zyalugwasyo mucisi ca Amelika kuti zizandulwe akuleka kubbadela mitelo. Nokuba kuti eeci cibalo caambilizya mulazyo wini ooyu, pele kucenjezya nkotupa nkwakuti ooyu mulazyo utaalukila kuzisi zyoonse. Kufumbwa mbungano iilanganyigwa amfulumende yacisi, eeyo mbungano italika kweendelezyegwa amfulumende. Mpoonya aawo italika kuba cibelesyo ca mfulumende alimwi yeelede kutobela mulawo wacisi nanka kuleka kulanganyigwa kuba cikombelo.\nMumwezi wa Kasanga lubwi, 2007, batola milumbe ku KSLA News 12 mu dolopo lya Shreveport, Louisiana, bakaambilizya nzila mpya yaankamika eeyo mfulumende yaku Amelika njiibelesya kunyonganya Milawo yacisi. Kwakaambilizyigwa kuti mfulumende yakatalika kuyiisya beembezi bazikombelo kuti basungilizye buleya kweendelezyegwa amfulumende, kumwi kabaambila bantu kuti: ba “KSLA News 12 bakabbukizya kuti [muziindi nokuvwunduka nkondo mucisi], bapaizi beelede kugwasyilizya mfulumende kulwana sinkondonyina mupati wamfulumende: ooyo sinkondonyina wa mfulumende, ndiswe tobantu bacisi.”1\nCisi ca Amelika cakayakwa kuti cibe cisi citakwe mwami akusyomezya lwaanguluko lwakubaa cikombelo kakwiina poopo. Cintu cakatobela waawo ca “kwaandaanya cikombelo a mfulumende” wakali mulazyo weendelezya milawo yacisi abuleli mu Amelika. Ncintu cilaantenda kapati kuti mfulumende yakombelezya basololi bazikombelo mukukakatila buyo kweendelezya bantu bacisi. Ciyubunuzyo 13 cilembedwe kucenjelela nguzu zyamfulumende iitundulula buleya eeyo iiyoosungilizya makanze aanjiyo atalaa nyika yoonse:\nAlimwi walo wakalaa nguzu zyakuti abikke buumi mu cibumbwa camunyama , kuti eeco cibumbwa caambaule akusinganya kufumbwa muntu uutakombi cibumbwa camunyama kuti ajayigwe.\nAlimwi ulasinikizya boonse, basyoonto abapati, bavwubi abacete, baangulukide abaangidwe, kuti batambule caando mujanza lyabo lyalulyo, nokuba munkumo zyabo:\nAlimwi kuti kutabi muntu wuula nokuba kusambala, pele buyo ooyo ulaa caando, nokuba zina lya munyama, nanka mweelwe wamunyama (Ciyubunuzyo 13:15-17)\nNcintu cilaa kaambo kapati kuti cisi ca Amelika ciluujisi kale cino ciindi kulibambila kubelesya bapaizi bazikombelo kuti banyonaune buleya. Musilisi Durell Tuberville ngomweembezi mudolopo lya Shreveport ulaa Mulimo wa Kuzima Mulilo mu Office lya Musilikani waku Caddo. Eelyo walo naakabuzyigwa kuti ino bapaizi bazikombelo zyaandeene inga babelekela antoomwe amfulumende muciindi ca manyongwe, Tuberville wakati: "Mulimo mutaanzi swebo ngotwaambila muntu uuli woonse ngwakuti, 'atumvwane, atweendelane alimwi tusumpye cintu eeci, mpoonya tuyoobonana aakale akusinsana zintu nzyotwiimpene eelyo aanikwiindide manyongwe.'"2 Ooku kulamatila kubaa lukamantano akataa zikombelo akupangana cilongwe amfulumende, nje ntenda kucikombelo comwe-comwe eeyo iiciletela lusyomo lwiimpene a milawo yalwaanguluko akuleta busofwaazi buli mu mapolitikisi.\nBantu bazyibide kulangila basololi babo kuti babeendelezye. Eeco ncintu cisyangidwe mumbungano zyabupaizi amwalo kuti kabasyoma mu mweembezi, mupaizi nanka mwiyi wabo. Zikombelo lyoonse zibikkide mpindu mpati mulusyomo lwazyo lwiimpanya cikombelo cabo akataa zikombelo zimwi. Aaka nkakaambo keni ncokuli zyuulu atalaa zyuulu zyazikombelo zizulilwa ku BunaKristu. Pele eelyo basololi bazikombelo nobatalika kusumpaula makanze aamfulumende, kufumbwa cintu ciimpene akataa zikombelo, cilaindwa kumbali akwiile kugantaganta kwaamba. Lukamantano akumvwana cilongwe, nokuba kuti badyaamininwa kasimpe ansi, ncecintu cipati cili kumbele kwiinda kwiimpana mubupaizi.\nIzwanga lini basololi bazikombelo ndyobaambilwa kuti baambilizye kumbungano zyabo, liyeeme mukupelengusya kampango ka Baloma 13: “Nyoonse amulibatamike kumfulumende zyabulelo, nkaambo kunyina nguzu pele buyo eezyo Leza nzyaakasimpa. Imfulumende ziliko zyakabikkwa aa Leza.” (BaLoma 13:1, New International Version)3 Kweendelanya aba Dave Hodges ba mubandi wa (Common Sense Show), “kweezyeezya beembezi bazikombelo bali 28,000 bakapegwa mulimo aba FEMA/DHS, kuti babe Bagwasyi ba Nkamu ya Bapaizi, alimwi. . . mulimo wabo mutaanzi ngubaatumwa, ngwakwaambila bantu bambungano zyabo kuti bateelele ba DHS [Mulimo wa Bukwabilizi bwa Cisi] kweendelanya a BaLoma 13.”4 Ooku nkulubizya akucenga kusandulula BaLoma 13 kutegwa baumuzye beembezi kuti baleke kuzwanganina zintu zilaa mulimo mulusyomo akubasungilizya kuti nkaambo Taata Yahuwah nguwaasala mfulumende, aboobo zintu zyoonse zyaambwa akucitwa mumfulumende, zyeelede kuteelelwa.\nEezyo zikombelo zyakaandeene mucisi ca Amelika lino zyakapangana cilongwe akusangana amfulumende. Lino zilakonzya kusungilizyigwa kutola milumbe ya mfulumende iisinikizya buleya – nokuba kuti eeyo milumbe kiisampaula ciimo alusyomo lwa cikombelo cabo. Mu Kavwumbi Kaniini, 2014, munzi wa Houston, Texas wakapegwa malailile aakwaanga beembezi bazikombelo bosanwe aabo bakali kusungilizya zikombelo zyabo kuzangila mfulumende akulwana cibeela camfulumende ca Mulazyo wa (Houston Equal Rights). Ooyu mulawo wakapa bukwabilizi bwa mfulumende kuli baabo balimbana kumatako, aabo bacitana cisaaza abasankwa abasimbi mbweenya buyo, abaabo bakasandulwa zinswe kuleka mbubaazyalidwe. Aayo malailile aankuta akali kujatikizya zinjaanji. Akali kwaambilizya kusanganya milumbe iikambaukwa, misalo, azintu zilembedwe (kusanganya amilumbe iituminanwa muluwaile) iijatikizya mulawo ooyo, azyeezyo zikazya mulawo wamfulumende, busofwaazi bwaku kucita cisaaza kumatako, amakani aabusankwa abusimbi alimwi amweendelezi wadolopo, Annise Parker. Aaya malailile akali kusanganya kutali buyo zintu zyaambilizyigwa abeendelezi bazikombelo, pele kusanganya kufumbwa eeco ncobabambulula akuzumizya nanka cili mumaanza aabo.5\nUutola milumbe ku Fox News, Todd Starnes, wakabona kuti “kuli nkondo iiyanda kuvwundumuka atalaa lwaanguluko lwabupaizi mudolopo lya Houston, Texas.”6 Mumulumbe ngweenya ooyo, Starnes wakazubulula kamwi kaambo nkaakatumina mweendelezi wadolopo Parker mu Twitter oomo mwaakaambilizya kuti, ikuti basololi bazikombelo kabakambauka mapolitikisi, idolopo lilaa lwaanguluko kubabuzya kufumbwa ncobakambauka.\nMbuli mbocimvwika kuyoosya cintu eeci, Mweendelezi Parker wakaliluleme kuti aaba basololi babelekela zikombelo zyakalilembya mumulazyo wa 501(c)(3), eeco ncintu cini bunji bwazikombelo mbozibede sunu mucisi ca Amelika. Ooyo mulazyo wakaindi wakalaa mpuwo ya “kwaandaanya cikombelo amfulumende” wakamwaigwa. Lwaanguluko lwa bupaizi lwakadilimunwa atalaa cintu comwe buyo: mali.\nMfulumende ya Bumpelenge\nMali ne nguzu. Yahushua wakalaazyi kabotu makani aaya eelyo Walo naakati: “Kunyina muntu uunga wabelekela basimalelo bobile: nkaambo inga wacimwa umwi, akuyandisya umwi, nanka kuyaamina kuli yooyu, akusulaika yuulya. Webo tokonzyi kukutaukila [Yahuwah] abuvwubi ” (Mateyo 6:24, 1599 Geneva Bible)\nZikombelo zyakaungulwa akwiindwa kunsaa maanu akucengelelwa kuti zilitolaansi akulibatamika kuti zyeendelezyegwe amfulumende. Mu 1954, umwi simfulumende Lyndon B. Johnson wakasomba zikombelo kuleka kubbadela mitelo kuti “zimucitile cibotu” alakwe. Coonse ncizyakeelede kucita ncakulilembya mucipepa ca mfulumende ca 501(c)(3), akwaambilizya kuti mbungano zyabo lino zyeelede kulanganyigwa kuti nzikombelo zizumizyidwe amulawo wacisi.\nEeco cintu cakali mbuli bbiza lya Trojan. Kwiinda mumulawo ooyo, kunyina pe zikombelo anozyeelede kubbadela mitelo! Cibeela ca Mitelo mu Mfulumende (IRS) ngo simitelo uuyobolola mitelo ya mfulumende yacisi ca Amelika. Umwi uubeleka mucibeela eeci, Peter Kershaw wakalemba kuti:\nIme nsyeli buyo mubelesi wa IRS ooyo wakagambidwe kuti nkaambo nzi zikombelo ncozyuunka kumfulumende kuyoozumizyigwa kuleka kubbadela mitelo kakuli kutaanguna kunyina cikwelete ncobajisi kumfulumende pe, alimwi balangila kulesyegwa kubbadela mitelo kakuli bakalaanguludwe kale kuleka kubbadela mitelo eeyo. Bunji bwesu lino twakanyandwa kuti nkaambo nzi basololi bazikombelo ncobayanda kweendelezyegwa akunyonaunwa acibeela camfulumende eeco kakuli bunji bwabantu baku Amelika ncobapailila kuti cizwe akataa maumi aabo. Zikombelo zili ambaakani yiimpene kapati, pele balo tabazyi nokuba kukkomanina zintu eezyo zyaambilizya lwaanguluko lwakuteendelezyegwa aamfulumende.7\nKulesyegwa kubbadela mitelo ngo sibwaamu umwi wakacengelezya zikombelo zyaanyika kuti zilekele mfulumende kweendelezya nzyobaambilizya akubalesya kwaambilizya kasimpe. Kutegwa zikombelo kazicilanganyigwa kweendelana amilawo yacisi, zikombelo tazyeelede kwaambilizya zintu zisampaula mfulumende nokuba ziteendelani amilawo yacisi. Kuti zyacita boobo, ciimo cazyo mumulawo 501(c)(3) inga camwaigwa, nkabela basicikombelo tabaceelede kupa kwakkumi azituuzyo kuzwa mumali aabo kucikombelo cabo. Eeci inga caambilizya kuti aceye mali aapegwa kugwasyilizya milimo yacikombelo. Imbungano zyabupaizi eezyo zitobela cizuminano eeci, nokuba zizuminano zimwi, mbuli bucitwa ku Amelika, basaina cizuminano camulawo wa 501(c)(3), aboobo balisalila kweendelezyegwa amfulumende cakuliyandila lwabo beni. Kuzuminizya kuti babalwe akataa zikombelo zizuminwa amfulumende, naa kutambula mulazyo wa 501(c)(3), nkuzumina kuti mfulumende ibe njiibasolweda akubasalila kufumbwa ncobeelede kukambauka ancobeelede kuzimaanya.\nIzikombelo zitazumini kumvwana amulawo wamfulumende wa 501(c)(3) tazilanganyigwi kuti zicili zikombelo pe. Kulesyegwa kubbadela mitelo, ncintu ciyandika kubasololi bazikombelo nkaambo kuti kakwiina mulawo ooyo, bunji bwabasicikombelo inga balekela limwi kupa mali aabo kugwasyilizya milimo yacikombelo.\nNgooyu mukonzyanyo wacintu cakacitika eelyo Mbungano ya Congressiono Black Caucus niyakakkala muswaangano wakulaya zikombelo zyabantu basiya mbobakeelede kweendelana amilawo yakupegwa camutwe cakuvwootezya kutegwa bagwasyilizye Barack Obama, muleli mutaanzi uusiya waku Amelika. Umwi wamfulumende Emanuel Cleaver, Musololi wambungano ya Congressiono Black Caucus, wakaambilizya makani aakali mumuswaangano ooyo, kapandulwida uutola milumbe waku MSNBC kuti:\nTuyooba aabantu batwiiminina bazwa muzikombelo zili fuka aabo beembela bantu basika munsaa zyuulunzuma 10, mpoonya tuyootaanguna, kubazyibya makani woonse ngobeelede kuzyiba azintu nzyobeelede kwaamba anzyobateelede kujatikizya cikombelo eezyo zinga zyasotoka mulawo wa 501(c)(3) mumfulumende. Mubwini, swebo tuyoobaa Mweendelezi wa IRS mumuswaangano ooyo, tuyoobaa Muzeki Mupati, Eric Holder, mpoonya tuyoobaa nkamu yabasimilawo bazinguluka kuzwa mucisi coonse, baku ACLU [Mbunga ya Lwaanguluko lwa Bantu mu Amelika] – akulaya beembezi bazikombelo boonse zintu nzyobazumizyidwe anzyobateelede kucita.8\nEelyo mfulumende niipa cizuminano cakucita kufumbwa cintu, eeco caambilizya kuti eeyo mfulumende ilaa nguzu zyakulesya cizuminano eeco kweendelanya amalailile aali mucizuminano eeco. Inguzu zyakuzumizya nzyeenya nenguzu zyakukasya kucita cintu. Ikuti mfulumende tiiyazumizya akupa cizuminano cakucita cintu cimwi, aako kaambo keelede kuteelelwa kuti muntu ulaa lwaanguluko lwakucita cintu eeco, aboobo, mfulumende tiikwe nguzu mucintu eeco pe. Ncintu citaluleme kuzikombelo kuzumizya mfulumende kweendelezya nzyobasyoma kuyanda buyo kuti batambule mali.\nMwaapositolo Paulu wakacenjezya kuti bantu tabeelede kukamantana abaabo batakwe lusyomo pe.\nMutavwelani abakunze. Ino bululami inga bwaswaangana buti abubi? Naa mumuni ulavwelana buti amudima?\nSena Kilisito a Saatani balakonzya kuzuminana? Naa musyomi ujisi lubazu nzi ayooyo uutasyomi? (2 Bakolinto 6:14-15)\nImbungano yabupaizi ilacinca akuba lubono lwa mfulumende eelyo niitambula mulawo wa 501(c)(3) nokuba kuzumina kuti ilanganyigwe kuba cikombelo cizumizyidwe amilawo yacisi. Kutambula cizuminano ca mfulumende nkuzumizya mfulumende kuti yiingane kweendelezya akunyonauna cikombelo, aboobo eeco cipa kupindaula lusyomo abweende bwacikombelo eeco cizumina mulawo ooyo. Muciindi ca Nkondo Iitontola, beendelezi bacikombelo ku Cisi ca Sovieti abalongwenyina tiibakacincauzya buyo nzyobakali kuyiisya kuti zitanyemyi mfulumende, pele bakayindizya aawo akutalika kubejelezya BanaKristunyina ku mfulumende. Alimwi eeci tiicakaletelezya buyo kudilimuna munyinza wa Ironi Curtaini. Pele cicizumanana kucitika kufumbwa kubusena ooko mfulumende nkoyeendelezya cikombelo.\nBunji bwazikombelo, mbungano zyabupaizi azimwi nkamu zigwasyilila bantu mu Amelika, nimpindu zitobela mulawo wa 501(c)(3) wakuleka kubbadela mitelo. Muli Amosi 3:3, Yahuwah wakabuzya kuti, “Hena bantu bobile inga beendela antoomwe pele buyo kuti bazuminana?”\nKulibatamika ku mfulumende, nkuzumizya mfulumende kuti ikweendelezye.\nEelyo cikombelo nocitambula mulawo wakuleka kubbadela mitelo 501c3, eeco cikombelo:\nCikaka lwaanguluko lwa kwaambilizya nzyobasyoma.\nCitula ansi lwaanguluko lwakupaila.\nCitula ansi lwaanguluko lwakukombelezya baabo babamba milawo amilawo njobasaina.\nCitula ansi lwaanguluko ndocipedwe mumilawo yacisi.\nTacaangulukide kwaambilizya lusyomo lwabweende bwazintu buzuba oobo.\nInga catalika kweendelezyegwa mubukandu kakuli kuyoowa kuti batanyemi nkamu ya IRS eeyo iikonzya kumwaya cizuminano ca kuleka kubbadela mitelo.\nEeco cikombelo ciba makwebo aa Cisi.9\nZikombelo zyamusyobo ooyo tazicili zikombelo zisolwedwa a Mwami Yahuwah, pele lino zilaa simalelo mupya: cisi caanyika. Zitobela malailile abweendelezi bwacisi, kutali kutobela jwi lyokwa Yahuwah. Kuti kakuli kudonaika kuti makanze aamfulumende ngayeendelezya lusyomo lwa makwebo aacitwa muzina lya zikombelo mazubaano, muntu inga walanga buyo mulandu wa Cikolo Cipati ca Bob Jones kacizekelana amfulumende yaku Amelika (461 U.S. 574). Mukukosozya kaambo, Nkuta Mpati yaku Amelika, yakayubununa makanze aamfulumende mumulawo wa 501c3:\nInkuta yakakosozya kuti imbungano iizumina mulawo (eeyo iitabbadeli mitelo mucizuminano ca 501c3), yeelede “kubelekela akweendelana akuyanda kwabantu babuleya,” ileelede kubaa makanze aayendelana “amuzeezo wabantu boonse,” alimwi tiiyelede kucita cintu “eeco cikazyanya akuteendelana aciimo ciimvwi Mfulumende.” Kubikka kaambo mubufwaafwi, aaka kampango kaamba kuti mulimo mutaanzi wambungano iitabbadeli mitelo ngwakubelekela Mfulumende akubelesya milawo yamfulumende iizumizyidwe.10\nKulibatamika ku Mfulumende Kutegwa Batambule Mali\nZikombelo ziyandisya kuleka kubbadela mitelo mumulawo wa 501(c)(3) kwiinda mboziyandisya kasimpe katondezyedwe mu Mangwalo. Kuti nikwali kaambo kamwi, aaka kalikke nkakaambo katondezya kuti eezyo zikombelo nga masinagogwe ookwa Saatani. Pele kucili zinjaanji kwiinda waawo. Eelyo cikombelo nocizumina akusaina mulawo (501(c)(3) wakuleka kubbadela mitelo ku mfulumende, cizumina kuti cinikutobela milawo amilazyo yeendelezya nkamu zyamakwebo mumulawo wa 501(c)(3)!\nIcikombelo cakasaina cizuminano ca 501c3, cakazumina kutula ansi lwaanguluko lwaco lwa kupaila akukomba kakwiina kwiinganinwa akunyonaunwa aamfulumende.\n. . . Eeco cikombelo cakayaka lukwakwa mumbali lyaco kubelesya milazyo yacizuminano ca 501c3, cakazumina kucesya nguzu zya mulawo ookwa [Yahuwah] akusumpula milawo yacisi atalaa mulawo Wakwe. Ngooyu mukonzyanyo; mukuzumina kuti cikombelo cileke kwaambilizya milumbe iicenjezya bantu alimwi iisampaula basimapolitikisi bagwebenga basofweede. Eeci balacicita kutegwa bazumanane kuvwunwa akuleka kubbadela mitelo . . . .11\nNcenciceeci nkamu ya World’s Last Chance nciikombelezya basyomeka boonse kuti batije akuyaamukila limwi kulaale azikombelo zyoonse zyeendelezyegwa amfulumende. Kucinyina makani kuti naa kuli kasimpe kali buti mucikombelo cimwi, pele aako nkasimpe kasanganyidwe azintu zilubide. Basikwiiya basyomeka bokwa Yahuwah tabeelede kulisanganya muli zya Bbabbuloni pe.\nTakweelede kuyeeyelwa buyo kuti, mulandu ukkede atalaa basololi bazikombelo pe. Muntu omwe-omwe mucikombelo ulaa mulandu mbweenya mbuli basololi bazikombelo, nkaambo kanji-kanji basicikombelo mbabatonkaika basololi kuti basaine cizuminano ca 501(c)(3) akulesya cikombelo kubbadela mitelo. Alimwi mpeenya aawa, ooku nkuyandisya buyo mali. Nokuba kuti zikombelo zileka ncobeni kubbadela mitelo, pele aayo mali ngobasangila kwakkumi basicikombelo mu zituuzyo taakonzyi kubbadela mitelo pele buyo kuti batondezya mbunga ya IRS kuti aayo mali ngobakasangila akapegwa cikombelo cizumizyidwe mumulawo wacisi.\nNokuba kuti kunyina mulawo waamba kucita cintu eeco, zikombelo zinjaanji zilazumanana kusaina cizuminano eeco ambunga ya IRS nkaambo eeco ncecisyomya basololi bazikombelo, basicikombelo abaabo basangila mali kuti eeco cikombelo cilizumizyidwe amulawo wacisi aboobo taceelede kubbadela mutelo. Ngooyu mukonzyanyo, bantu basangila mali kucikombelo cizumizyidwe mumulawo wacisi balizyi kuti tabeelede kubbadela mitelo nobapa mali kucikombelo eeco.12\nCintu cuusisya ncakuti, kasimpe kasowelwa kumbali kuyandisya buyo kulivwuna kubbadela mitelo.\nAaka nkakaambo kakopede zyalane lyamamanino atalaa nyika. “Nkaambo nimpindu nzi njajana muntu kuti wavwuba nyika yoonse, kwamana wasweekelwa buumi bwakwe? Naa ncinzi muntu ncakonzya kupa kuti anunuzye buumi bwakwe?” (Maako 8:36, 37) Zyoonse mbungano zyabupaizi zilembedwe akuzumizyigwa aamfulumende nkaambo kakuleya mitelo nokuba kukwabililwa munzila imwi, eezyo nzibeela zya Bbabbuloni, aboobo nzyezikombelo eezyo ziyoobaa nguzu zipenzya basaante kubelesya milawo yacisi mbuli mbokwaambidwe mucishinshimi. Johane Muyubunuzi wakatondezyegwa munyama, katantide atalaa “sibwaamu mupati.”\nMukaintu wakasamide zisani zyacisombo azisalala pyu, wakalibotya angolida atubwe tweebesi tuyandisi. Mujanza wakajisi nkomeki yangolida iizwide zisusi azimwi zisesemya zyabumambe bwakwe.\nAnkumo yakwe kwakalembedwe zina lyakuzaalikizya lyakuti, “Bbabbuloni wa maseseke mupati uuzyala basimamambe boonse azisesemyo zyoonse zyaansi.”\nMpoonya ndakabona kuti mukaintu wakakoledwe bulowa bwabasalali alimwi abulowa bwabaabo bakajaigwa akaambo kakusyomeka kuli Yahushua. (Ciyubunuzyo 17:4-6)\n“Bwaamu” nkuswaangana akuzuminana aceeco citazumizyidwe mumulawo citeendelani amulawo ookwa Yahuwah. Kuti bupaizi kabulede abulo bomwe antoomwe mfulumende yaanyika, oobo mbwaamu. Bantu bokwa Yahuwah tabeelede kuba basicikombelo bambungano zyamusyobo ooyo pe.\nKamuzwa Muli Nguwe, Nobantu Bangu!\nWakapozomoka ajwi pati wati, “Wawa, wawa Bbabbuloni munzi mupati! Waba busena bukkala myuuya mibi! Waba ciyobwedo camyuuya yoonse iisofweede, aciyobwedo cabayuni basofweede abasesemya.\nNkaambo masi woonse akanywa waini wabukali bwabumambe bwakwe. Bami boonse bamunyika bakacita mamambe anguwe, abalo basambazi bakandilila kuvwuba akaambo kazisusi zyakwe zinji.”\nMpawo ndakamvwa jwi limbi lyakazwa kujulu lyakati, “Amuzwe! Tamweelede kulisofwaazya anguwe, tamweelede kusubulwa anguwo!\nNkaambo zinyonyoono zyakwe zili lundene ziyanda kusika kujulu kwini. Mwami Yahuwah waiyeeya milandu yamukaintu ooyu. (Ciyubunuzyo 18:2-5, 1599 Bbaibbele lyaku Geneva)\nMulimo wa Basalali ku Mfulumende Masimpe aa BaLoma 13\n3 Kampango ka NIV kalilembuludwe aawa bbala lyomwe-lyomwe nkaambo eeli ndibbuku linyongene kusandululwa libelesyegwa kanjaanji kutonkela kumbele kutamikizya majwi ookwa Paulu. Nkamu ya WLC kunyina pe niizumizya busanduluzi bwa NIV. Kolanga cilembedwe aawa "What is the position of the WLC Team on today's Bible?"\n6 http://www.foxnews.com/opinion/2014/10/14/city-houston-demands-pastors-turn-over-sermons/ Izilembuludwe zyakazwa muzipekupeku. Makani manjaanji ngaaya: http://www.washingtonpost.com/national/religion/houston-subpoenas-pastors-sermons-in-gay-rights-ordinance-case/2014/10/15/9b848ff0-549d-11e4-b86d-184ac281388d_story.html and http://www.huffingtonpost.com/2014/10/15/houston-pastor-sermon_n_5992044.html.\n7 In Caesar’s Grip, kuya kumbele.\n12 IRS Cakalembwa mu 1828, Tax Guide for Churches and Religious Organizations, pepa 2. http://www.benefitsboard.com/forms/other/irs%20tax%20guide%20pub1828.pdf


Ikutegwa Cilongwe Cizumanane, Mweelede Kuba Balongwe\nCilongwe ciyeeme aaluyando. Mboziyabuvwula zintu nzyomwiiya kujatikizya Jehova, alwalo luyando ndomujisi kulinguwe lunooyaabuvwula. Iluyando ndomujisi kuli Leza mboluyaabuvwulila, alwalo luyandisisyo lwakumubelekela lunooyaabukomena. Eci ciyoomukulwaizya kuba sikwiiya wa Jesu Kristo. (Matayo 28:19) Kwiinda mukuba cibeela camukwasyi wa Bakamboni ba Jehova uukkomene, mulakonzya ikubaa cilongwe citamani a Leza. Ino ncinzi ncomweelede kucita?\nMweelede kulutondezya luyando ndomujisi kuli Leza kwiinda mukutobela milawo yakwe. “Oku nkokuyanda Leza, kuti twabamba milazyo yakwe, alimwi milazyo yakwe tiili miyumu.”—1 Johane 5:3.\nAmuzitobele zintu nzyomwiiya. Jesu wakaluula cikozyanyo cimwi icitondezya mbociyandika eci. Imuntu musongo umwi wakayaka ŋanda yakwe amwala. Imufwubafwuba wakayaka ŋanda yakwe amuseenga. Imvwula yaguwo mpati noyakawa, iŋanda yakayakilwaa mwala teeyakawa pe, pele eeyo iyakayakilwaa museenga yakawa canguzu. Jesu wakati aabo ibaswiilila njiisyo zyakwe akuzicita bali mbuli muntu musongo iwakayakila atalaa mwala. Pele aabo ibazimvwa buyo njiisyo zyakwe pele kabataziciti bali mbuli muntu mufwubafwuba iwakayakila amuseenga. Ino muyanda kuba muntu uuli buti akati kabaaba?—Matayo 7:24-27.\nKulyaaba. Ikulyaaba caamba kusikila Jehova mumupailo akumwaambila kuti muyanda kucita kuyanda kwakwe kukabe kutamani. Ikucita kuyanda kwa Leza citondezya kuti muli basikwiiya ba Jesu Kristo.—Matayo 11:29.\nKubbapatizigwa. “Ubapatizigwe, usanzigwe zibi zyako, kukukomba kuzina lya-Mwami.”—Incito 22:16.\nAmujatikizigwe cakumaninina mukubelekela Leza. “Kufumbwa cintu ncimucita, milimo yanu ibe yamoyo woonse, ibe mbuli milimo iicitilwa Mwami [Jehova], itabi yakubelekela bantu buyo pe.”—Ba-Kolose 3:23.


Photo-Drama: Filimu Iigwasya Kuba Alusyomo Yakkwanya Myaka Iili 100 | Yakwiiya\nAMUBALE MU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nFilimu Iigwasya Kuba Alusyomo Yakkwanya Myaka Iili 100\n“Uulya uboneka mbuli kuti tali mukwesu Russell pele ngonguwe!”—Sikweebelela filimu ya “Photo Drama” mu 1914.\nMWAKA uuno filimu yakusaanguna ya “Photo-Drama of Creation” yakkwanya myaka iili 100 kuzwa noyakabambwa, filimu iibambilidwe kugwasya bantu kuba alusyomo mu Bbaibbele mbolili Jwi lya Leza. Ciindi lusyomo lwabantu banji nolwakanyongene akaambo kakusyoma mukusanduka, kukazya kapati alimwi akudooneka, filimu ya “Photo-Drama” yakali kusumpula Jehova kuba Mulengi.\nCharles T. Russell, walo iwakali kusololela akati ka Basikwiiya Bbaibbele, wakazumanana kuyandaula nzila iigwasya kapati alimwi iifwambaana yakumwaya kasimpe kamu Bbaibbele. Ciindi eeco Basikwiiya Bbaibbele bakali kubelesya mabbuku aasimbidwe kwamyaka iinda ku 30. Pele lino bakaba amuzeezo mupya: cipekupeku.\nKUMWAYA MAKANI MABOTU KWIINDA MUKUBELESYA CIPEKUPEKU\nMumyaka yakuma 1890, kweebelela cipekupeku cinyina majwi kwakatalika. Kuzikusika kumatalikilo aamwaka wa 1903, filimu iitondezya makani aabukombi yakatondezyegwa mucikombelo camu New York City. Aboobo, mumwaka wa 1912 ciindi Russell cabusicamba naakatalika kulibambila filimu ya “Photo-Drama,” nceciindi kupanga cipekupeku nokwakali kutalika. Wakabona kuti nzila eeyi yakali kukonzya kumwaya kasimpe kamu Bbaibbele kwiinda mabbuku aasimbidwe alikke.\nFilimu eeyi ya “Photo-Drama” iyakali kutola mawoola aali lusele kanji-kanji yakali kutondezyegwa muzibeela zyone, zibeela izili 96 zifwaafwi zyamu Bbaibbele zyakalekkoodwa akuluulwa amwaambi uuzyibidwe kapati alimwi iwakajisi ijwi libotu. Kwakali kulila nyimbo zibotu muzibeela zinji zyafilimu. Bakwesu ibakayiisidwe kabotu bakali kulizya majwi anyimbo kubelesya mincini iibelesya malekkoodi, kweendelanya majwi azifwanikiso alimwi azisobano zyamakani aamu Bbaibbele.\n“Filimu eeyi yakalijisi zifwanikiso zyakali kutondezya kulengwa kwazintu mbuli nyenyezi mane kusika aku Bulelo bwa Kristo bwa Myaka Iili 1000.”—Majwi aaba F Stuart Barnes, kabajisi myaka yakuzyalwa iili 14 mu 1914\nBunji bwazibeela zyafilimu alimwi azifwanikiso zinji zyakabambwa abasikulekkooda basimakwebo. Basyaazibwene mukuzekaula baku Philadelphia, New York, Paris, alimwi abaku London bakabelesya maanza kupenta zifwanikiso zimwi zyamu filimu. Babelesi bamu Bethel’s Art Room abalo bakabeleka mulimo mupati wakupenta kanji-kanji kubamba zifwanikiso zimbi zyakanyonyooka. Kunze aamafilimu aakaulwa, bamukwasyi wa Bbeteli bakatondezyegwa mufilimu munsi-munsi aku Yonkers, mu New York, ciindi nobakali kusobana zibeela zya Abrahamu, Izaka alimwi amungelo iwakakasya Abrahamu kutuula mwanaakwe.—Matl. 22:9-12.\nKwakali kuyandika bakwesu banji kumulimo mupati iwakeelede kucitwa kutegwa filimu ya Photo Drama of Creation itondezyegwe\nMulongwe wa Mukwesu Russell wakaambila basimubweza twaambo kuti nzila eeyi yakumwaya makani “yakali kukonzya kugwasya bantu banji kukkomanina Magwalo, kwiinda nzila iili yoonse iyakabambwa kale kusumpula makani aabukombi.” Sena basololi bazikombelo bakali kuyakulumbaizya kusoleka kuli boobo kwakuti bantu banji bajisi nzala yakumuuya basikilwe mulumbe? Peepe. Muciindi caboobo, beendelezi ba Bunakristo Bwanyika antoomwe bakasampaula filimu ya “Photo-Drama,” mane bamwi bakabelesya lweeno kukasya bantu kuti batayeebeleli. Mubusena bumwi, kabunga kamweendelezi umwi kakazima magesi.\nBagwasyilizi bacizyi kuzwa mumbungano zyamu busena oobo bakapa mamiliyoni aamakkopi aatubbuku aajisi zifwanikiso zya Filimu ya “Photo-Drama” kakunyina kubbadelesya\nAabo ibakajanika bakatambula alimwi a “Cinyongole” cijisi cifwanikiso ca Jesu mulombe. Cinyongole cakali kuyeezya wakacisamide kuti “mwana waluumuno”\nNokuba boobo, bantu bakazula mumaanda aakweebeleda kutegwa beebelele filimu ya “Photo-Drama” kakunyina kubbadela. Mucisi ca United States, madolopo aasika ku 80 akali kutondezya filimu ya “Photo-Drama” abuzuba. Basikweebelela banji bakagambwa kubona ‘cipekupeku cijisi majwi’ ciindi cakusaanguna. Kwiinda mukubelesya muncini wakufwotozya, bakacikonzya kulangilila kana kakayuni nokakali kuzwa mucikwa alimwi aduba nolyakali kuvwungunuka. Makani aasayaansi kuciindi eeco akali kutondezya busongo bwa Jehova bugambya. Mbubwenya mbokwaambwa kumatalikilo, kubona Mukwesu Russell acipekupeku kaamba makani aantalisyo kujatikizya filimu ya “Photo-Drama,” sikweebelela umwi mane wakayeeya kuti mwaambi wakali kulibonya “mbuli kuti tali Mukwesu Russell pele ngonguwe!”\nNZILA IIGWASYA KAPATI MUKUYIISYA BBAIBBELE\nFilimu ya “Photo-Drama” yakatalika mu January 11, 1914, abusena oobu bubotu bwakweebeleda bwamu New York City ciindi eeco busena oobu alimwi ababelesi bakali kuzulilwa mumbunga ya International Bible Students Association\nMulembi wamakani aakaindi alimwi syaazibwene mumafilimu, Tim Dirks, wakapandulula filimu ya “Photo-Drama” kuti “yakali filimu yakusaanguna iyakeendelanya majwi aakalekkoodwa, zifwanikiso zyeenda alimwi amibala yazifwanikiso.” Mafilimu aakaliko kaitanapangwa filimu ya “Photo-Drama” akabelesya nzila eezyi zimwi pele kutali zyoonse mucibeela comwe, kwaambisya cijisi mutwe wamakani aamu Bbaibbele. Alimwi taakwe yakajisi basikweebelela banji—babalilwa ku 9 miliyoni ku North America, Europe, Australia, alimwi aku New Zealand mumwaka wakusaanguna ulikke.\nFilimu ya “Photo-Drama” yakatalika mu January 11, 1914, ku New York City. Myezi iili ciloba noyakainda kwakaboola ntenda iyakazikwiitwa kuti Nkondo Yakusaanguna Yanyika Yoonse. Nokuba boobo, bantu banji nyika yoonse bakazumanana kubungana kutegwa beebelele filimu ya “Photo-Drama,” akuumbulizyigwa azifwanikiso zitondezya zilongezyo ziyoobola akaambo ka Bwami. Kufwumbwa cintu ncomukonzya kweezyanisya kujatikizya mwaka wa 1914, taakwe icikonzya kweelana afilimu ya “Photo-Drama.”\nMafilimu a “Photo Drama” aali 20 akabelesyegwa atubunga mucooko coonse ca North America\nMabala Amusale naa muyanda kukkopa zyakamwaigwa izyakalekkoodwa NGAZI YAMULINDIZI—YAKWIIYA February 2014


Marko 9 | Bbaibbele lili a Intaneti | Bbaibbele lya Busanduluzi Bwanyika Mpya\nMwana musankwa uunjidwe daimona waponesyegwa (14-29)\nZintu zyoonse zilakonzyeka kumuntu uujisi lusyomo (23)\nLufwu lwa Jesu lwasinsimwa alimwi (30-32)\nBasikwiiya bakazyanya kujatikizya mupati (33-37)\nKufwumbwa uutatulwani nguwesu (38-41)\nAmube amunyo mubuumi bwanu” (49, 50)\n9 Kunze lyaboobo, wakabaambila kuti: “Ncobeni ndimwaambila kuti nkobali bamwi ibaimvwi aano ibatakafwi kusikila bakasaangune kubona Bwami bwa Leza kabusikide anguzu.”+ 2 Nokwakainda mazuba aali cisambomwe, Jesu wakabweza Petro, Jakobo alimwi a Johane akubatola atala aacilundu cilamfwu kabali balikke. Mpoonya wakasanduka kabalangilila;+ 3 zisani zyakwe zyaatala zyakamweka, zyakatuba buu kwiinda sikuwasya zisani uuli woonse waansi aano mbwakonzya kuzitubya. 4 Alimwi Elija a Musa bakalibonya kulimbabo, alimwi aaba bakali kubandika a Jesu. 5 Mpoonya Petro wakaambila Jesu kuti: “Rabbi, ncibotu kuti tukkale aano. Aboobo atubikke matente otatwe, lyako, lya Musa alya Elija.” 6 Mubwini tanaakazyi ncaakeelede kucita, nkaambo bakaliyoowede kapati. 7 Mpoonya kwakaba kkumbi lyakabavwumbilila, alimwi mukkumbi mwakamvwugwa jwi+ ilyakati: “Ooyu Mwanaangu ngweyandisya.+ Amumuswiilile.”+ 8 Mpoonya aawo bakalanga ooku akooku akujana kuti taakwe ngobakacili limwi ccita buyo Jesu. 9 Lino nobakali kuselemuka kuzwa acilundu, wakabalailila kuti batasoli kwaambila muntu naba omwe ncibabona+ kusikila Mwanaamuntu akabusyigwe kubafwu.+ 10 Makani aaya bakaayobola mumoyo,* pele bakabandika mulicabo ncokwakali kwaamba ooku kubuka kubafwu. 11 Aboobo bakatalika kumubuzya kuti: “Nkaambo nzi balembi ncobaamba kuti Elija+ uleelede kusaanguna kuboola?”+ 12 Wakabaambila kuti: “Elija ulasaanguna kuboola akubambulula zintu zyoonse;+ pele ino eeci ceendelana buti aceeco cilembedwe kujatikizya Mwanaamuntu kuti weelede kwiinda mumapenzi manji+ akunyansyigwa?+ 13 Pele ndimwaambila kuti, Elija+ wakaboola kale alimwi bakamucita kufwumbwa ncibakali kuyanda, mbuli mbokulembedwe kujatikizya nguwe.”+ 14 Lino nobakasika kuli basikwiiya bambi, bakabona nkamu mpati yabantu iyakabazingulukide, alimwi kwakali abalembi ibakali kukazyanya ambabo.+ 15 Pele bantu boonse munkamu mbobakamubonena buyo, bakagambwa kapati, mpoonya bakamubalikila kuti bamwaanzye. 16 Eelyo wakababuzya kuti: “Ncinzi ncomukazyanya ambabo?” 17 Lino umwi munkamu wakamwiingula kuti: “Mwiiyi, ndaletede mwanaangu musankwa nkaambo unjidwe muuya uumulesya kwaambaula.+ 18 Kufwumbwa mpuwamujatila, ulamuusya ansi, alimwi uzwa ccovwu kumulomo akuluma ntwino akubula nguzu. Ndalombede basikwiiya bako kuti bautande, pele baalilwa.” 19 Aboobo wakabaambila kuti: “Nywebo nozyalani linyina lusyomo,+ ino ndilakkala andinywe kwaciindi cilamfwu buti? Ino ndimukkazikile moyo kwaciindi cilamfwu buti? Amumulete kuno kulindime.”+ 20 Aboobo bakamuleta kulinguwe musankwa ooyo, pele mbowakamubonena buyo Jesu, muuya ooyo wakamusuntula mwana. Naakawa ansi wakatalika kwaalabana, akuzwa ccovwu kumulomo. 21 Mpoonya Jesu wakabuzya bausyi kuti: “Ino eeci cakamutalika lili?” Bakaingula kuti: “Kuzwa naakacili muniini, 22 alimwi ziindi zinji umusuntwida mumulilo amumaanzi kutegwa umunyonyoone. Pele kuti kokonzya kucita cintu cili coonse, kotufwida luzyalo, utugwasye.” 23 Jesu wakamwaambila kuti: “Aayo majwi aakuti, ‘Kuti kokonzya’! Langa, zintu zyoonse zilakonzyeka kumuntu uulaalusyomo.”+ 24 Mpoonya aawo bausyi bamwana bakoongolola balaamba: “Ndijisi lusyomo! Kondigwasya kuba alusyomo luyumu!”+ 25 Lino Jesu abone kuti nkamu yabantu yakali kuguumukila kulimbabo, wakaukalalila muuya ooyo uusofweede kati: “Iwe omuuya syaataambi alimwi omusinke matwi, ndakulailila kuti, kozwa mulinguwe alimwi utakamunjili kabili!”+ 26 Nowakamana kumoongolozya akumusuntusya mwana ziindi zinji, imuuya ooyo wakazwa, mpoonya mwana wakaba mbuli kuti ulifwide cakunga bantu banji bakali kwaamba kuti: “Wafwa!” 27 Pele Jesu wakamujata kujanza akumwiimika, eelyo wakaimikila. 28 Aboobo naakanjila muŋanda, basikwiiya bakwe bakamubuzya kumbali kuti: “Ino nkaambo nzi swebo ncotwaalilwa kuutanda?”+ 29 Wakabaingula kuti: “Musyobo ooyu tuukonzyi kuzwa ccita buyo kwiinda mumupailo.” 30 Kumane bakazwa ooko akwiinda mu Galilaya, pele tanaakali kuyanda kuti muntu uuli woonse azyibe. 31 Wakali kuyiisya basikwiiya bakwe akubaambila kuti: “Mwanaamuntu uyakwaabwa mumaanza aabantu, eelyo bayoomujaya,+ pele nokuba kuti akajaigwe, uyoobuka kwaakwiinda mazuba otatwe.”+ 32 Pele tiibakacimvwisya ncaakali kwaamba, alimwi bakayoowa kumubuzya. 33 Lino bakasika ku Kapernauma. Naakali muŋanda wakababuzya kuti: “Ino ncinzi ncomwali kukazyanya munzila?”+ 34 Bakaile kuumuna, nkaambo munzila bakali kukazyanya kujatikizya wakali mupati akati kabo. 35 Aboobo wakakkala ansi akubaita bali Kkumi Ababili akubaambila kuti: “Ikuti muntu kayanda kuba wakusaanguna, weelede kuba wamamanino kuli boonse alimwi mubelesi waboonse.”+ 36 Kumane wakabweza mwana musyoonto akumwiimika akati kabo; mpoonya wakamukumbata akubaambila kuti: 37 “Kufwumbwa uutambula mwana musyoonto+ mbuli yooyu muzina lyangu, ulanditambula andime; alimwi kufwumbwa ooyo uunditambula, tatambuli buyo ndime, pele ulamutambula ayooyo wakandituma.”+ 38 Johane wakamwaambila kuti: “Omwiiyi, twakabona muntu umwi katanda madaimona kwiinda mukubelesya zina lyako, alimwi twakasola kumukasya, nkaambo tanaakali kweenda andiswe.”+ 39 Pele Jesu wakati: “Mutasoli kumukasya, nkaambo kunyina muntu uucita milimo mipati muzina lyangu uukonzya kutalika kundisampaula ndilyonya. 40 Nkaambo kufwumbwa muntu uutatulwani uli kulubazu lwesu.+ 41 Alimwi kufwumbwa uumupa nkapu yamaanzi kuti munywe akaambo kakuti muli bokwa Kristo,+ ncobeni ndimwaambila kuti, kunyina nayoosweekelwa bulumbu bwakwe.+ 42 Pele kufwumbwa uulebya umwi wabasyoonto aaba ibasyoma, inga cainda kubota ikuti munsingo waangililwa ziyo lizingulusyigwa ambongolo akuwaalwa mulwizi.+ 43 “Ikuti janza lyako kalikulebya, kolikosola. Cilainda kubota kuti ukanjile mubuumi kokosokede janza kwiinda kunjila amaanza obilo mu Gehena,* mumulilo uutakonzyi kuzimwa.+ 44 *— 45 Alimwi ikuti kuulu kwako kakukulebya, kokukosola. Cilainda kubota kuti ukanjile mubuumi kolemene kwiinda kuwaalwa mu Gehena* kojisi maulu obilo.+ 46 *— 47 Alimwi ikuti liso lyako kalikulebya, kolisowa.+ Cilainda kubota kuti ukanjile mu Bwami bwa Leza acimbolyo kwiinda kuwaalwa mu Gehena*+ kojisi meso obilo, 48 oomo mvwunyu mozitafwi alimwi amulilo moutazimwi.+ 49 “Nkaambo umwi aumwi uyoolungwa munyo wamulilo.+ 50 Munyo mubotu, pele ikuti munyo wasampuka, ino inga mwaucita buti kuti utalike kulula alimwi?+ Amube amunyo mubuumi bwanu+ akuba aluumuno akati kanu.”+\n^ Naa “Kunyina muntu ngobakaambila makani aaya.”


Makani: Mapefyuumu, Ponto Pilato, Kusama Citambala | Yakwiiya\nAMUBALE MU Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mongolian Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Samoan Sango Serbian (Cyrillic) Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zande Zapotec (Isthmus)\nNcinzi ncotukonzya kucita kugwasya bakwesu abacizyi baciswa akaambo kamapefyuumu?\nBantu baciswa akaambo kamapefyuumu balijisi buyumuyumu bukatazya kapati. Masimpe, taakwe mbobakonzya kucita kutegwa bataciswi nkaambo buzuba abuzuba balayaana abantu mbobatazyi ibabelesya mapefyuumu. Nokuba boobo, bamwi balabuzya naa inga cakonzyeka kulomba bakwesu abacizyi kulilesya kubelesya mapefyuumu kwaambisya lyamiswaangano yambungano, miswaangano yabbazu, alimwi alyamiswaangano yacooko.\nMasimpe, taakwe Munakristo uunga wacita caali kutegwa bantu bamwi cibayumine kujanika kumiswaangano ya Bunakristo. Toonse tulayanda kukulwaizyigwa amiswaangano yesu. (Heb. 10:24, 25) Aboobo, aabo ibaciswa akaambo kamapefyuumu cakuti tabacikonzyi kujanika kumiswaangano, balakonzya kwaabandika makani aaya abaalu. Nokuba kuti tacili camu Magwalo alimwi akuti taceeleli kubikka milawo iijatikizya kubelesya mapefyuumu kubantu bajanika kumiswaangano, baalu balakonzya kwaambila mbungano kutegwa izyibe buyumuyumu mbobajisi bamwi. Kweelana abukkale mbobubede, baalu balakonzya kusala makani aajatikizya kaambo aaka aakamwaigwa musyule oomu akwaabandika ciindi ca Muswaangano Wamulimo mucibeela caziyandika mumbungano, naa balakonzya kusala kwaambilizya cabupampu kujatikizya makani aaya. * Nokuba boobo, baalu tabakonzyi kwaambilizya lyoonse kujatikizya makani aaya. Kumiswaangano yesu kulaba bantu bapya baboola cindi aciindi balo ibatazyi kujatikizya penzi eeli, aboobo tuyanda kuti bantu bali boobo kabalimvwa kuti batambulwa. Taakwe muntu weelede kulimvwa bubi akaambo kakubelesya buyo asyoonto mafwuta aanunkilila kapati.\nIkuti penzi eeli kaliliko alimwi kweelana aziyandika kubusena ooko, cilakonzyeka kuti kabunga kabaalu kabikka bubambe bwakuti aabo ibaciswa akaambo kamapefyuumu kabakkala balikke mubusena bumwi bwa Ŋanda ya Bwami. Mucikozyanyo, balakonzya kukkala muluumu ya Ŋanda ya Bwami yakucitila miswaangano naa muluumu yakubikkila mabbuku kutegwa abalo bagwasyigwe amiswaangano. Ikuti naa inga tiicakonzyeka kucita boobo alimwi nokuba kuti cakonzyeka kumane bamwi baciciswa, mbungano ilakonzya kulekkooda miswaangano naa kubikka bubambe bwakuti kabaswiilila afooni kabali kuŋanda yabo, mbubwenya mbuli bamwi ibatabukili bulo.\nMyaka misyoonto yainda, Mulimo Wesu wa Bwami wali kukulwaizya bakwesu abacizyi kutondezya kuti balababikkila maano bamwi mukaambo aaka ciindi nobali kumiswaangano yacooko. Basimuswaangano bali kulombwa kucesya kubelesya mapefyuuumu muziindi eezyi. Kwaambisya ciindi camiswaangano yacooko, nkaambo tacikonzyeki kujana busena butakonzyi kujanika bantu babelesya mapefyuumu. Nokuba boobo, kaambo aaka tamweelede kukabweza kuti koonse mboceelede kuba oobo lyamiswaangano yambungano, alimwi taakwe weelede kwaamba boobo.\nTupona mubweende bwazintu oobu, toonse tulapenga akaambo kakuti twakazyalwa katutalondokede. Eelo kaka tulabalumba aabo ibasoleka kucita cili coonse kutegwa tutaciswi kapati! Kuli baabo ibabelesya mapefyuumu, inga kwaba kulyaaba kucileka kubelesya mapefyuumu kutegwa bakwesu abacizyi baciswa cibaubile kujanika kumiswaangano ya Bunakristo. Nokuba boobo, luyando ndolukonzya kutukulwaizya kucita boobo.\nSena mabbuku aakunyika alatondezya kuti Ponto Pilato wakaliko?\nIbbwe eeli lyakalembedwe izina lya Pilato mu Chilatini\nBasikubala Bbaibbele balimuzyi Ponto Pilato akaambo kakuti wakajatikizyigwa mukubeteka akujaigwa kwa Jesu. (Mt. 27:1, 2, 24-26) Nokuba boobo, izina lyakwe lilajanika mumabbuku aambi aakaindi. Kweelana abbuku litegwa The Anchor Bible Dictionary, kuli mapepa aamabbuku aakunyika manji “aamba kujatikizya nguwe kwiinda beendelezi bana Roma boonse ibakeendelezya Judaya.”\nIzina lya Pilato lilajanika kanji-kanji mumalembe aasikulemba zyakaindi mu Juda uutegwa Josephus, walo iwakalemba zintu zyakacitika zyotatwe zitondezya buyumuyumu mbwaakajana Pilato ciindi naakali kweendelezya Judaya. Mpoonya cintu cimwi cane cakalembwa asikulemba makani aakaindi mu Juda uutegwa Philo. Mulembi muna Roma uutegwa Tacitus, walo iwakalemba makani aakaindi aajatikizya beendelezi bana Roma, wakaamba kuti Ponto Pilato wakalailila kuti Jesu ajaigwe ciindi cabulelo bwa Tiberiyo.\nMumwaka wa 1961, basikuvwuntauzya makani aakaindi ibakali kubelekela abusena mpolyakabede bbuwa lyabana Roma lyakucitila misobano mu Kaisareya, Israel, bakajana ibbwe aakalembedwe izina lya Pilato mu Chilatini. Bulembo (butondezyedwe aawa) bwakali mutubeela-beela pele buyeeyelwa kuti bwakalembedwe kuti: “Kubaleza balemekwa (ŋanda eeyi iitegwa) Tiberieum, Ponto Pilato, Mweendelezi wa Judaya, wayaaba.” Ŋanda iyakali kwaambwa aawa kuboneka kuti yakali tempele mukulemeka Tiberiyo, Mweendelezi muna Roma.\nSena sikumwaya mucizyi weelede kusama citambala nasololela ciiyo ciindi nabeleka asikumwaya mukwesu?\nCibalo ca “Mibuzyo Yabasikubala” icakamwaigwa mu Ngazi Yamulindizi yamu Chingisi yamu July 15, 2002, cakaamba kuti mucizyi weelede kusama citambala nasololela ciiyo ca Bbaibbele ciindi nabeleka asikumwaya mukwesu uubbapatizyidwe naa uutabbapatizyidwe. Kulanga-langa makani aaya alimwi kutondezya kuti kuyandika kucinca asyoonto kujatikizya malailile aakapegwa mu Ngazi Yamulindizi.\nIkuti sikumwaya mukwesu iwabeleka amucizyi kabbapatizyidwe, mucizyi weelede kusama citambala ciindi nasololela ciiyo ca Bbaibbele. Kucita boobo kutondezya kuti ulabulemeka bubambe bwa Jehova bwabusilutwe mumbungano ya Bunakristo nkaambo kakuti wabeleka mulimo weelede kubelekwa amukwesu. (1Kor. 11:5, 6, 10) Nzila imwi, mucizyi ulakonzya kulomba mukwesu kuti asololele ciiyo ikuti naa mukwesu keelela alimwi kakonzya kucita boobo.\nKulubazu lumwi, ikuti mucizyi wabeleka asikumwaya mukwesu uutabbapatizyidwe uutali mulumi wakwe, inga tayandiki buya kusama citambala kweelana a Magwalo ciindi nasololela ciiyo ca Bbaibbele. Nokuba boobo, bacizyi bamwi manjezyeezya aabo alakonzya kubaambila kusama citambala nomuba mubukkale buli boobu.\n^ par. 4 Kujatikizya makani aaya, inga mwabona cibalo cakuti “Helping Those With MCS,” mu Sinsimuka! yamu Chingisi yamu August 8, 2000, mapeeji 8-10.\nMibuzyo Yabasikubala—February 2015


Petro Wamukaka Jesu | Buumi bwa Jesu\nJesu Wakakwa Kuŋanda ya Kayafa\nMATAYO 26:69-75 MARKO 14:66-72 LUKA 22:54-62 JOHANE 18:15-18, 25-27\nPETRO WAKAKA JESU\nCiindi Jesu nobamwaanga mumuunda wa Getesemane, baapostolo bamusiya akutija kabayoowede. Nokuba boobo, bobilo akati kabo kumbele baima. Baapostolo aaba ngu Petro “asikwiiya uumbi,” walo uulangilwa kuti mwaapostolo Johane. (Johane 18:15; 19:35; 21:24) Kuboneka kuti bamusangana Jesu ciindi natolwa kuŋanda ya Anasi. Ciindi Anasi naatuma Jesu ku Mupaizi Mupati Kayafa, Petro a Johane batobela kabeendela alaale. Kulangilwa kuti kuli zintu zyobilo zibakatazyide mumizeezo, bayoowa kujaigwa alimwi balilibilikide azyeezyo ziyanda kucitikila Simalelaabo.\nJohane ulizyibidwe kumupaizi mupati, aboobo wacikonzya kunjila mulubuwa lwaŋanda ya Kayafa. Petro wasyaala anze kumulyango kusikila ciindi Johane naajokela akwaambaula amubelesi musimbi uulinda mulyango. Eelyo Petro wazumizyigwa kunjila.\nMasiku aaya kulatontola, aboobo aabo bali mulubuwa bakunka mulilo wamalasya. Petro wakkala ambabo kayota mulilo ciindi nalindila “kuti abone citiicitike” nabetekwa Jesu. (Matayo 26:58) Lino mumumuni wamulilo, mulindizi wamulyango iwazumizyide Petro kunjila wamulangisya. Musimbi ooyo wati: “Sena ayebo toli umwi wabasikwiiya bamuntu ooyu?” (Johane 18:17) Musimbi ooyo tali alikke wamuzyiba Petro akumwaamba kuti wakali limwi a Jesu.—Matayo 26:69, 71-73; Marko 14:70.\nEeci camucima kapati Petro. Wasola kulisisa, mane limwi waunka kumanjililo. Aboobo Petro wakaka kuti ulimuzyi Jesu, aciindi cimwi waamba kuti: “Tandimuzyi alimwi tandicizyi ncoamba.” (Marko 14:67, 68) Kumane buya watalika “kulisinganya akukonka,” calo icaamba kuti ulisinizyide kuti waamba masimpe alimwi ulizuminide kucitikilwa cintu cibi ikuti majwi aakwe kaali aakubeja.—Matayo 26:74.\nKulubazu lumwi, Jesu uli mukubetekwa, ambweni mucibeela caŋanda ya Kayafa icili atala lyalubuwa. Kweelede kuti Petro alimwi abamwi ibalindila ansi babona bakamboni baindene-indene ibaitwa kuti bape bumboni kabanjila akuzwa.\nŊambawido ya Petro yaku Galilaya ipa bumboni busalede bwakuti ulabeja naamba kuti tamuzyi Jesu. Kuyungizya waawo, muntu umwi munkamu mubbululu wa Maliko, ooyo Petro ngwaakoswede kutwi. Aboobo, wamugama Petro akumubuzya kuti: ‘Sena toli nduwe yebo ngundabwene koli anguwe mumuunda?’ Petro naakaka ciindi catatu, mukombwe walila, mbubonya mbwaambide Jesu.—Johane 13:38; 18:26, 27.\nKuboneka kuti aciindi eeci Jesu uli mukkoce lyaŋanda yamujulu ililangene alubuwa. Mwami wacenguluka akulanga Petro, calo cilangilwa kuti camuyasa kumoyo Petro. Wayeeya ncaamwaambilide Jesu mawoola masyoonto buyo aayinda muŋanda yamujulu mobabede. Amuyeeye buyo mbwaalimvwa Petro naazyiba ncicaamba ncaacita! Petro waunka anze akulila kapati.—Luka 22:61, 62.\nIno cacitika-citika buti eeci? Ino wabaanzi Petro, ncinzi camupa kuti amukake Simalelaakwe nokuba kuti wali kulimvwa kuti muyumu kumuuya alimwi ulasyomeka? Kasimpe kali mukuyabaizyigwa, alimwi Jesu uli mukwaambwa kuti ncigwebenga cibyaabi kapati. Muciindi cakuti Petro amwiiminine muntu ooyo uutakwe mulandu, wamukaka Ooyo uujisi “majwi aapa buumi butamani.”—Johane 6:68.\nEeci icakamucitikila Petro citondezya kuti naba muntu uulaalusyomo luyumu alimwi uulyaabide ulakonzya kuwa ikuti naa tanaalibambila kabotu kulwana mapenzi naa masunko aaboola cakutayeeyela. Eeci icakamucitikila Petro ncicenjezyo kubabelesi ba Leza boonse!\nIno Petro a Johane banjila buti mulubuwa lwaŋanda ya Kayafa?\nCiindi Petro a Johane nobali mulubuwa, ino ncinzi cicitika muŋanda?\nIno caamba nzi kuti Petro walisinganya alimwi akukonka?\nIno nciiyo nzi cipati ncotwiiya kuli ceeci icakamucitikila Petro?